url: =2009 May « Tongsan Weekly Journal\nLungkim lohna kilak\nPosted by khampeek on 28/05/2009\nKawlgam kumpi ki ukna hoih lohna hangin haksatna tampi tawh Kawl mite leh a diakdiak in ei Zomite gamdang mun tuamtuam ah i kithehthang hi. Hih bang a Kawlgam galkap kumpi gamtat siatna leh a manlo ki Ukna sung pan suahtakna ding leh mipite liangko kikim a nuntak nop zawkna ding ki Ukna (Democrecy) ki Ukna adeih Daw Aung San Suu Kyi pen tuni dong Uital Kumpite in suakta sak loin kemcip uh hi.\nTua bek tham loin, nung kalsawn sung a kipan in US gammi Mr.Yattaw kici pa kimuhpih simna hangin\nASSK man leuleu in Insein Thonginn(Yangon) ah koih uh a, thusitna lianpi thuaksak leuleu uh hi. Hih Uitalte gamtatsiatna uh leitung gam tampi leh UNO,ASEAN,Europe gamte banah mihing suahtakna lam nasem pawlte NGO tuamtuamte in mawhsakna leh lungkimlohna lak ziahziah uh hi. Mun tuam gam tuam a tung Kawlgam mite in zong ki lainatpih ciatin lungkimlohna (Demonstration) kilak ziahziah hi.\nHih lungkimlohna(Demonstration) ding tawh kisai in, Norway gam Amnesty International te hanciampihna tawh Kawl gammi ASSK party NLD te leh Zomi sung pan Pu Pum Za Chin makaihna tawh Zomite tam pen penna Stavanger City(Norway) ah May 28,2009 (Thursaday) ni-in Lungkimlohna(Demonstration) nasiatak kinei hi. Hih hun sungah sanggam Hakha te leh ei Tedim mite kibullut pha mahmah hi. Thugenpi te pen Amnesty International,( Director)in Norway pau tawh, Pu Pum Za Chin(ZNC President,Noyway)in Mikang pau, Ko Thitsa (NLD,Chairman,Norway)in Kawlpau tawh ASSK thuaknate leh lungkimpihlohna thute simkhiatna nei uh hi.\nSia Khampeek(Tongsan Pu) makaihna tawh 88 Students te in Daw Aung San Suu Kyi aphuah uh Kawlla ngaih mahmah dawng khat Zomi Tuailai te in zai ziahziah uh hi. Norway pan kikhah khia Kawlgam TV akici DVB pan thukante leh Norway gamah aminthang pen NRK leh TV2 cihte in Video tawh nasiatak Record hong nei uh hi. Norway gam sungah a minthang pen Aftenblad News paper ah ASSK lim leh a thu kicingtak kisuak sak lai hi. Tua banah ASSK Nobel Peace Prize a pia makaipipa Mr. Rune Hersvik zong hong kihel in, makai teng tawh holimna leh Video, Man(Photo) kilakna kinei hi. Mai lamah ASSK cidam a hong suahtak ni ciangin Stavanger City,Norway ah a khekhap lim(Foot print) bawl sak dingin kikupna kinei hi.\nTua ahih manin mundang gamdang a tungsa Zomi a tam zawte in Democrecy makaipinu Daw Aung San Suu Kyi(ASSK) paulap in UN zumte khawngah gam vai sem taktak lopi, a sem leh a thuak gawp bangin thu kigen thei hi. UNte in a taktak mah sa in hong hehpihna tawh gam thumna a tunlawh zong mi tampi mah ki om kha ding hi. Tua banah ASSK tawh nasem khawm Pu Chin Sian Thang(ZNC-President) theihpihna lai tawh gamthumna angah lawh zong om kha lai ding hi hang. Hih ASSK leh Pu Chin Sian Thangte thuakna tungtawn in, hamphatna i ngahna te mangngilh loin, i gammite gentheih haksatnate panpih theih banga i panpihna tawh hih bangin Lungkimlohna akilakkhia ahi hi. Zomi a kua maciat in gamdang panin na veiina zahzah tawh ASSK leh i minam a ding nasem thei hi hang. Tu laitak zong Pu Chin Sian Thang leh U Tin Oo te in Daw ASSK thongkiatna(Insein) ah nisim in hawh denin thuakpih, panpih mahmah uh hi. Pasian a it taktakte in a minamte it takpi uh hi.\nTutung Norway pan Zomite hanciamna tawh kinei ASSK thuakna vai lungkimlohna (demonstration) tawh kisai nasepnate DVB -TV and DVB Radio (Norway) pan Kawlgambup leh leitung mun khempeuh ah kimu thei ding hi. Tutung Norway Zomite nasepna Record Man(Photo)te asawt loin ZONET leh TONGAN Website te pan hong kisuak sak lai ding hi. Topa Pasian in Kawlgam leh Zogam thupha pia hen.\nMinam nasepna Kiu khat pan,\nPosted in Tongsan | Leave a Comment »\nTongsan Lom4 Hawm21\nPosted by tongsannews on 24/05/2009\nPosted in Tongsan | Tagged: Lom4Hawm21 | Leave a Comment »\nPosted by khampeek on 19/05/2009\nUSA ateng Pa Pum Khan Lian (Sia Lianpu) Leh Nu Ciin Lian Vung (Vungpi) te tanu u pen Lia Cing Tawi Lun (Tawilun) in a sangkahna Milwakee, Wisconsin USA panin laipil tungtuanna pahtawina (President´s Award for Educational Exellence) hong ngah ahih manin Zomibup tangin TONGSAN panin lungdampihna ih pulak hi.\nZomi Khangthakte in Lia Tawilun mah bangin mai lamah piltungtuanna ih ngahzawh nading hanciam ciat ni. Tawilun zong mailam ah Gam leh Minam ading muan leh suan hong suahna dingin Topa´n thupha hongpiak sak ta hen.\nTongsan Lom4 Hawm20\nPosted by tongsannews on 17/05/2009\nPosted in Tongsan | Tagged: Lom4Hawm20 | Leave a Comment »\nUNO makaih na tawh “8th Session of the Permanent Forum on Indigenous Issue” (UNPFII) thusinna pen May 16-29,2009 sung USA; New York khuapi ,UNO Zumpi ah kinei a leitung gam 200 pan palai mi 2000 kiim kihel hi. Tua lai ah Zomi Tedim kampau sensen Tg. Do Lem Kim(Kimpi), Editor of TONGSAN Weekly Journal,Kawlpi leh Chin Khan Muan (Thailand)te in thusinna ah kah thei ahih manin Zomibup tangin TONGSAN WEELY JOURNAL pan lungdampihna i pulak hi. Hih bang a UNO makaihna tawh vai thupi sungah Zomite i kihel zawhna pen Pasian thupha taktak ahi hi. Visa pen August 10 ni dong ngah a,US gam sung Zomite omna mun tuamtuam ah hawh kawikawi ding cih thukiza ahih manin, holimpihna leh thudotna tuamtuam i neihpih cait ding kisam hi. A khualzinna pan cidam tak in Kawlgam a tun kikna ding thungetna tawh phawk ciat ni. I Sanggam Kimpi leh Muanpi te tungtawn in i biak Pasian in mai lam Zomite sungah khantohna lianpi hong piang sak lai dingin i thungetna hisak hang. Pasian in Zomite thupha pia hen.\nMinam leh Pasian nasepna kiu khat pan,


timestamp: atn

url: =Zomi Idol (azom) ~ Dr. Do Suan Mung :: ZOMI DAILY\nZomi Idol (azom) ~ Dr. Do Suan Mung\nposted on 27 August 2019 at 3:48 pm Lomkholna: Biakna, Dosuanmung, News, Zomi\nDear Zomi U leh Nau, Zomi Idol tawh thului kong gelh lunglut taka ngaihsutna tuamtuam hong piakikte tungah lungdamna kong ko masa hi. Pawlkhatte hong dawnkikna tawh kisai in tawm kong genbeh nuam hi.\nKa thului masa ah Idol i khiatna bul (Etymological meaning) kong limgen kei kha hi. Mangkam a Idol pen tanglai Piantit Pau (Old French) “Idole” pana hong pai ahi hi. Akhiatna pen khut tawh kibawl milim, Lawki pasian cihna hi. Latin pau in “Idolum” hi-a, na lim (image, form) cihna hi in Latin biakna siate in amaan lo pasian, lawkite biak milim genna in zang uh hi. Greek in “Eidolon” hi-a, “Eidos”pana hong paisawn hi in, lim, kisutpih cih khiatna nei hi.\nKammal khat i khiatna i kan ciangin tua kammal bul tangthu (Etymology) kan ding thupi mah hi. Tua banah, tua kammal bang pau hi-a, bang hun lai kizang hiam cih zong theih ding thupi hi. Gentehna in, Greek pau bang Archaic, Classical, Hellenistic (Koine), Modern Greek cih bangin kikhen hi. Archaic leh Classical Greek pen BC hun lai a kizang hi in, Hellenistic (Koine) Greek pen Laisiangtho Thak kigelh hun a kizang Greek nam ahi hi. Tu nai lam a kizang Greek pen Modern Greek hi-in, hih Greek nam tuamtuam te in kilamdanna tampi nei uh hi. Tua ahih manin kammal khat “Greek ah tua hi,” cih bang ziau tawh akhiatna maan, azatna maan a kithei hipah lo hi.\nAthupi zaw lai ah, hih kammal koi mun (bangci bang lai) a kizang hiam cih i et ding kisam hi. Gentehna in Idol khiatna i kan teh Greek classics ahi Homer gelh Odyssey ahi zongin, Euripede gelh Hippolytus sunga zat dan en ding maw, ahih keileh, Laisiangtho zatna (Biblical Usage) en ding maw, cih thupi mahmah hi.\nPasian a um, Laisiangtho a um Zomi te ihih manin Greek Classis sunga zat dan peuh et ding hi loin,Laisiangtho in Idol bangci zat cih bek i-et ding ahi hi. Laisiangtho in Idol pen amaan lo pasian, amaan Pasian taanga kizang, a kibia, sing leh suang tawh kibawl milim genna bek phial in na zang hi. Lunggulhna sia leh huaihamna zong milim biakna hi, ci in Col.3:5 ah gen hi. Tua hi-a, Laisiangtho sungah Idol a kizat nakleh ahoih lam peuhmah hi loin, asia lam bekbek ahi hi.\nKa gensa mah bangin mi pawlkhat in ei sang a pilzaw Mangte, Kawlte in zong Idol zang ahih teh ei zong i zat lel ding hi, ci uh hi. Mangte, Kawlte leitung thu ah ei sang pilzaw kha mah ding uh hi. Ahi zongin, Idol abia, Idol azang Mangte, Kawlte ei sangin kha thu ah pil zaw lo uh hi. Pasian muhna ah mihaite hi (Late 14:1). Kha thu a mihaite thu zui ding ihi hiam? Mangte sep peuhpeuh amaan pen hi-a, e’n zong zui ding ihih leh numei leh numei mawhna, kiteenna; pasal leh pasal mawhna, kiteenna te e? Mang ten zang lua kisa biakna sia pawlkhat bangin tua bang mite letthat in, amau mahmah zong tua bang mi hi laimawk uh hiven! Milim biakna zom a Pasian huat pen neih kibang mawhna hi cih zong i phawk ding thupi hi.\nEi Zomi Tapidaw te in na khat peuhpeuh i sep ciangin Pasian umte ihihna tawh i tuatkhop loh mahmah poi penpen hi. Pasian gen, Pasian deihna sangin mipil khat thugen, minampite zatzia, sepzia khat peuh i ultun sak zawh leh i minam dinmun nangawn dahhuai kha ding hi. Leitung kinawhkhel lua in i pu i pate upna Pasian thu sangin leitung thu (secularism) in i khangnote bang huzap zo zawmawk ta hi. Idol kammal i zat khak zong leitung ngaihsutzia (secularism) i hong huzap napi khat hi cileng kikhial lua lo ding hi.\nZomi u leh nau, thu khat peuhpeuh, na khat peuhpeuh i hawm i gen, i sep ciangin Pasian deihna banga i sep theih nadingin Laisiangtho lamlahna mah zong tangtang ni cih kong hanthawn nuam hi. Dr. Do Suan Mung\nPrevious: Kammal khat maw i buaipih uh ~ T. Sawmlian\nNext: Nidang lai leh tulai ~ Rev. Thang Van Lian\nBanghang in sumlepaai sangin pilna thupizaw hiam ~ Job Cinpi\nLamdang sa ing (Lem-en luakha kahia le?)


url: =Rom Laikhak 3 | Siantongluan\nRom Laikhak 3\nTua ahih leh Jew mite in Gentail mite sangin bang hamphatna neizaw a, vun ki-atna in bang phattuamna nei ahi hiam?\nLam tampi-ah a phattuamna a om hi. A masa penin, Pasian in Jew mite tungah ama thute a gen hi.\nAhi zongin Jew mi pawlkhatte in Pasian thuciamna zuilo uh hi. Hih mi pawlkhatte thu palsatna hangin Pasian in a thuciamna maimangsak dingin ngaihsun na hi uh hiam?\nTua bang hi hetlo hi. Lai Siangtho sungah, "Thu na gen peuhmah ciangin a man na genna thu mite in hong thei ding uh a, mite in nang hong mawhsakna na genkik ciangin na kiphellah ding khat beek omlo ding hi," ci-in a kigelh mah bangin mi khempeuh in zuau a gen zongin Pasian in thuman gen veve ding hi.\nPasian a manin gamta ahihna eite gamtat khialhna in kilangsak semsem ahih ciangin eite in bang gen ding nei nawn ihi hiam? Pasian in eite gim a hong piak ciangin a thumanlo ahi hiam? (Hih bangin thu ka gen ciangin leitung mihingte kammal zat ngeite a zang ka hi hi.)\nGim hong piakna-ah a thumanlo hi hetlo hi. A thumanlo hi zenzen leh bangci-in leitung mi khempeuh thu khenthei ding ahi hiam?\nKeima zuautatna in Pasian a thumanna kilangsakin a min thangsak semsem ahih leh bang hangin mawhnei-in kei hong kiseh lailai ahi hiam?\nThupha a pianna dingin gamtat sia gamta ni, ci ding ihi hiam? Mi pawlkhatte in tu-a bang teek mahin gen hi, ci-in hong mawhsak uh a, ka heh theihtheihna dingin kam a pau se uh hi. Tua bang mite in amau thuak dingin a kilawm gimna a thuak ding uh hi.\nTua ahih leh Gentail mite sangin ko Jew mite hamphazaw ka hi uh hiam? Bangmah hamphatna nei tuanlo hi ung. Jew mite leh Gentail mite a kibangin mawhna khutsungah om uh hi, ci-in ka gen khinzo hi.\nLai Siangtho sungah zong, "Pasian muhna-ah mi man kuamah omlo a,\na man a thei kuamah omlo a, Pasian tawh kipawl ding a hanciam kuamah omlo hi.\nKuamah in Pasian ngaihsutna neilo uh a, na-a kimang kuamah omlo a, a hoih gamtat kuamah omlo hi.\nA kam uh tawh mi that uh a, a kam uh tawh zuauthu gen uh a, a kampaute uh gulgu tawh kibang hi.\nA kam uh tawh mi samsia uh a, gitlohna bek tawh a kidim uh hi.\nMi that pakpak uh a,\na paina khempeuh uhah lungkhamna a piangsak uh hi.\nNopna a pianna dingin gamta ngeilo uh a,\nPasian zahtak ding ngaihsutin neilo uh hi," ci-in a kigelh hi.\nTua ahih manin kuamah in paulap a zon theihlohna ding leh mi khempeuh in Pasian thukhenna a thuak theihna dingin Thukham a nei mite khempeuh in tua Thukham a zuihding uh ahihna thu i thei hi.\nThukham in mihingte a mawhna kilangsak thei bek ahih manin thukham zuihna hangin kuamah in Pasian tawh kipawl theihna ngah zolo hi.\nAhi zongin tu-in thukham zuihna hang hiloin thudang khat hangin Pasian tawh kipawl theihna ding lampi hong kilangzo a, Thukham leh kamsangte in zong hih thu-ah teci a pang uh hi.\nTua thu in: Jew mi leh Gentail mi kuamah a kilamdanna omloin Jesuh Khrih upna hangin mi khempeuh in Pasian tawh kipawl theihna a ngah hi.\nMi khempeuh mawh ciat uh a, a hong honkhia Pasian tawh kigamla uh hi.\nAhi zongin Pasian in a hong hehpihna hangin Khrih Jesuh tawh hong tatkhiat manin amah tawh i kipawlthei kik hi.\nAma hong sihna hangin mawhna a kimaisak theihna dingin Pasian in Jesuh hong pia a, amah a umte in mawhmaisakna a ngah uh hi. Amah tawh i kipawl theihna ding zia hong lahna-in hih bangin Pasian a hong gamta ahi hi. Pasian a lungduaina hangin a beisa hunah i mawhnate hong en khong phot hi.\nAhi zongin tuhun ciangin Jesuh a um mi khempeuh Pasian tawh a kipawl theihna ding leh amah thuman ahihna a kilatsakna dingin mihingte mawhna tawh kisai-in na hong sem hi.\nTua ahih leh mihingte in i kisialhpih ding bang om ahi hiam? Bangmah omlo hi. Bang bulphuh ding ihi hiam? Thukham zuihna bulphuh ding ihi hiam? Hilo hi. I upna a bulphuh ding ihi hi.\nBang hang hiam cih leh mi khatpeuh Pasian tawh a kipawl theihna pen Thukham zuihzawhna hang hiloin upna hang hi, ci-in i genzo hi.\nPasian, Jew mite Pasian bek hi a, Gentail mite Pasian hilo ahi hiam? Gentail mite Pasian zong hi veve hi.\nPasian khat bek hi a, a upna uh hangin Jew mite amah tawh a kipawl thei-in a bawl mah bangin Gentail mite zong a upna uh hang mah tawh amah tawh a kipawl thei-in a bawl hi.\nTua ahih leh hih upna thu i gen ciangin Thukham a phiat ihi hiam? Hilo hi; a kipsak semsem ihi hi.


url: =Hallo Zogam – 1 ~ T. Sawm Lian :: ZOMI DAILY\nposted on 8 December 2016 at 3:00 am UTC+9:30 Lomkholna: Article, Sawmlian\nKa khualzin nading mun pen Zomite gam hi napi’n, “Kei pen tua munah a khualzin ding hi mawk veng e” ciin ka ngaihsutna-ah hong lut lak a, “Ahi thei ding mah hi e, minam khat pen mun khat bek, gam khat sung bekah teenkhop theih hi lo a, gam tuamtuamah nek le tak, sum le pai, pilna-siamna zongin pai kul a, tua munah innmun logam nei-in tensuak theih mah hi” ci-in keimah leh keimah ka kidawng kik hi.\nInn le lo nuasia-in, sep le bawl ding thupi a om hi tuan lo napi, mite in, “Zogam khangto mahmah ta” a cih uh mu nuam ngiata dingkhia ka hih manin, mun khatpeuhah ka giak a, khua khat le nih ah zan nih/thum ka tam zongin phamawh lo hi. Ka theihnop leh muhnop teng enin, Zomite nuntakzia mahmah a mu nuam ka hih manin nai ka bulh tei hangin ni pen ka ki-uksak lua kei hi. Sak le khang, sim le mal a om Zomite, ‘eima buai tekin buaiin, thu zong kikumkhawm man lo a beisa huna kalsuanna hangin minam in thuak mahmah’ cih pen ka ngaihsutna ah lian mahmah hi.\nMawtaw tung panin ka khuadak khiat leh a mun le mual ka theihcian mahmah ahi Ciau lui ii hal khua nihte na thupi lua mahmah ta a, Kawlgam leh India gam sumbawlna pen neu nawn het lo cih kithei pah hi. Mawtaw hoih nono tai ziahziah a, haksatna leh sum deih luatna hanga vai nawngkai om loin, India gam leh Kawlgam lama mipite leh galkapte zong diktat mahmah uh hi.\nCiau lui ka kan khit ciangin mun khatah, “Kong Muak Uh Hi” ciin signboard lianpi khat Zolai tawh a kigelh na kisuang a, anuaiah Zomi Khangno Kipawlna, Ciau, Zogam cih na om hi. “Aw, hih banga suan ding pen a kilawm mahmah khat hi” ciin ka ngaihsun a, tua ka et laitakin mawtaw khatin hong taipel vat a, tua mawtaw ka et leh a mawtaw nambat zong ZM 15-0765 cih a kisuang ka mu hi. Ka kianga pa kiangah, “Hua ‘ZM’ kici pen bang cihna hiam?” ci-in ka dot leh thei lo taktak dingin hong um lo ahi diam, “Zogam Mawtaw” hong ci ziau hi. “Aw, tua bang kingah maw” ciin lungnuam takin hi maw, hi lo cih thei loin ka mawtaw tuan nading counter ka zuan hi.\nCounter a tu nungak a mel hoih mahmah Zomi nungak dinga kilawm mahmah khatin, Zopau siang sitset tawh pau dang kihel het loin hong hopih a, “Nang nu aw, kong upmawh mah bangin Zomi na hi mah ve maw” ci-in, Tedim lam zuan ding mawtaw a om leh omloh ka dong a, “Bang mawtaw ah tuang nuam na hiam?” cih hong dot ciangin nidanga ka pai lai mah bangin mawtaw deihtel ding a om lo ka sakna thu ka phawk vat a, “Aw, a tutna a nop peuhleh a pai masasa ding hi lel e” ciin ka dawng hi. Sum ka kipiak khit ciangin mawtaw pai hun nai tuan lo ahih manin niangtui dawn dingin niangsai ka zuat leh ka paina lampi a inn khat tungah Zomi Siamsin Kipawlnate zum khat na om a, a lang lamah Zomi Khangno Kipawlna leh tua pana gamla het lo khatah Zogam kumpi tawh a kizom zum pawlkhat ka mu hi.\nTua ka paina lampi pen a minthang mawh lo Rih Li paina lampi hi a, a nung ciangin hih Rih li pen nakpi takin kipuah ahihna leh, kha mi pawlkhat ading bangin nisimin siansuah a kul den ding bang hi-in kigen hi. Sum le pai, zu le sa tawh kidiahin, gam khangto dangte mah bangin casino nadongin om mawk hi. A diakin Mizogam lam panin mihau pawlkhat adingin mun nuam mahmah hi a, tua teng mah pen Rih leh a kiima omte adingin sum muhna hoih mahmah ahi hi. Tua kiim a omte adingin bel, Mizogam sunga zu khaamna, Mizoram Liquor Total Prohibition Act kici pen a kiphait ding lauhuai mahmah hi. Tua MLTP thukhun pen kiphiatin, Mizogam sungah suakta takin zu kizuak mawk leh, Rih kiima omte adingin nekzonna buaihuai mahmah kha ding hi. Bang hang hiam cih leh, Rih mu nuam ngiat a pai sangin, Rih kiim a omte duh mana pai tamzaw mawk hi!\nNiangtui dawn dingin niangtui sai sungah ka lut leh, nidang bang loin Kawllai a kisuang ziazua muh ding om lo a, menu kigelhnate zong Zolai vive kizang hi. Pawlkhat Mikang lai tawh a kigelh om a, lamdang sa-in, pusuak kikin a sai min ka et kik leh “Ngeisok Niangtui Zuakna” na kici hi. “Hih Ngeisok cih mawk, van zuakna minin zang maw” ciin ka ngaihsun a, Zomite adingin manpha mahmah, etlawm mahmah ahih manin zat theih zatmawh in a kizang himai in teh maw, ciin ka ngaihsun hi. Tua banah, kum 2013 June kha a Tedim khuapi a ‘Zosuan Tuailai Khawmpi’ hun a, Zomi Innkuan, Singaporete hanciamna tawh a kibawl hunin, vai thupi tampi a kigeelte banah, tua khawmpi neih zawh kum 10 khit ciangin Kawlgam bupah Zomite pen Mikang pau a siampen hi dinga a hanciamna uh lawhcing mahmah hi kha ding hi, ci-in, Zopau tawh a kigelh lo khempeuh phial pen Mikanglai (English) tawh kigelh ahih manin lamdang ka sa a, khantohna pen damdamin a piang ahih manin thuakzawhna tawh ngakzawh zong a kisapna om a, ngaklah luat mana minam sung kiselsel leh kihawmthawh luatna pen phatuam tuan lo hi, cin ka ngaihsun hi.\n“Bang niangtui duh na hia, ko kiangah ningtui nong dawn manin lungdam mahmah hi” ci-in hong vaimuak Zomi nungakte in hong tawldamsak mahmah pah a, “Zo niangteh tawh a kibawl niangtui leh tangho kan hong pia ve maw” ciin ka vaikha hi. Sawt loin hong tung pah a, dawn/ne pah samsamin, mawtaw pai hun dek mawk ahih manin ka niangtui dawnna man ka pia pah hi. “Nong pai kik ciangin hong khawl kik in maw, lungdam mahmah ung” ciin sumnen hong kik kawmin niangtuisai neinu in lungdam hong koh khit ciangin, ka mawtaw tuan nading zuanin ka pai pah vingveng a, lawmte kim khinin, pai hun ding nai cingta ahih manin mawtaw tungah ka kahto hi. Hmmm….., ka tutpih ding a thei khol hi leng, den pekin niangtui dawn loin mawtaw tungah tu khin kha ding hi veng…….\nPrevious: Christian Hymn te’ tangthu: Kei Tawh Omkhawm In\nNext: Vondeih Kep Ding – 82 (Dimno’ Pa)


url: =Henry Van Thio Tedim ah hongpaina atomin pulakna ~ Tedim Times :: ZOMI DAILY\nHenry Van Thio Tedim ah hongpaina atomin pulakna ~ Tedim Times\nposted on 8 February 2017 at 1:46 am Lomkholna: News, Zomi\n~ 3 Feb. 2017 ni nitak 4 :00 satkhit ciang in Vice President 2 leh a pawlte Tedim Galkap len ah hongtung uh aa TBC ( Tedim Baptist Convention ) – General Secretary Rev. Vungh Suan Mung in thungetsak na hong nei hi.\n~ Thungetsak na a man ciang in Vice President2 in a dawnte Bansah ( notset ) kawikawi in tua laitak mah in Zolam leh Zola tawh kidawn kawikawi hi.\n~ Tedim khuasung lam hong manawh in Sakollam Tuiphum Biakinn mai, Zo Lengthe naitau pi gei leh Zato ah zong kidawn hi.\n~ Nitak khuamial kim pawl in Kamhau Hall ah kimuh khopna om in Vice President 2 in thugen na tawm hong nei aa hi. Tedim AD Pu Go Suan Khai in Tedim Township tawh kisai thu pulak na hong nei hi. Tua khitciang in Pu Kam Lian Thang @ Sia Thangpi in Tedim Khua nu/pa tang in thusun na hong nei hi.\n1. Tedim DC\n2.. Kalay leh Tedim kikal lampi\n3. Maha dataa line ( mei )\n4:. Khaikam ah Zato leh Department khan beh dinh\n5. Kalay leh Tedim lampelh dang khat\n6. Tedim aa om စက္မူ sang GTS pan GTI\na thusung a tom in hih teng a hihi. A mau Minister tek in hongdawng kik aa\n1. Tedim aa စက္မူ sang pen GTS pen GTI aa ding pen hong kikip sak pah hi.\n2. Kalay leh Tedim Lampi zong hong kipuahsak ding aa Lei kisamte lei kidawh ding hi.\n3.Khaikam town ah zong Zato honding vai pen leh kumpi department khan ding vai pen Zato khat hongding zong genpah hi.\n4. မဟာဓာတ္အားလိုင္း pen 2017 -2018 ah hong kihanciamsak ding hi.\n5.Kalay leh Tedim lampelh dang khat bel dawn na kician om nailo hi.\n6.Tedim DC vaipen ဒု ျပည္ထဲေရး ဝန္ႀကီး in zong natawsawn nung ci in Chin State – CM Pu Lian Luai in Matupi leh Paletwa DC vai honggen in tua khitciang Tedim in DC hong ngah leh Ko Falam bek omding cih hong gen bialbual aa ngak lai leh hanciam toh laiding suak hi.\n~ Tedim aa ding a hi zong in Tedim khua kiim pawlkhat aa ding in Letsong pawlkhat zong pia hi.\n~ Kimuhkhop na ah Kamhau hall kidim aa Vice President in a thukhup na ah Kumpi Budget -te manpha tak in nazang siam un ci hi. Vice President 2 leh a nungzuite hong paikhia in mipi kiding dimdiam aa a mau pusuak khitciang in vainei nawn loteng inn lam ciat ah kizuan hi.\n4/2/2017 ni in Vice President 2 leh a pawlte Tuithang leithak leh Siangsawn khua ah vaipai uh hi.\nTedim Times tanute\nPhoto :- CSMung\nPrevious: Cidam nading in anekdet huai zatui hoihmahmah Siing (Ginger)\nNext: Christian Hymn te’ tangthu: Nong Deihna Mun Peuh-ah Pai Ning


url: =Thupha leh Daan :: ZOMI DAILY\nThupha leh Daan\nposted on 14 June 2021 at 9:14 pm Lomkholna: News, Paukhatsuan\nPasian, Jehovah, ompihna pen i leitung nuntakna mahmah ah Thupha, Bitna, Daihna lungmuanna, Lawhcin daupaina, na khempeuh kicinna ahi hi. Pasian in tuate khempeuh amah a bia, ama’ min tawh kilo, a mite’ tung ah AMA’ MIN A THAN’NA DING a apiak ahi hi.\nTua Jehovah Pasian ompihna i zatkhialh khak leh thupha namkimte’ langkhat a DAAN piakna zong lauhuai mahmah hi. Job in Pasian’ kiang pan apha i ngah bang in asia zong ngah ding (ngah thei) cih na gen hi. Pasian mahmah in, ama’ zia le tong i theih ding a deihna a ong genna, a mong them ong lahna hiding in ka ngaihsun hi.\nPhilistine te kiang ah Thukham Singkuang a tun ciang, amau Jehovah Pasian biate hilo ahihman in, a Dagon nusian uh satpai in amite’n meimatum vei lawh uh hi. Silo uh hi.\nIsrael gam a tunkik ciang, Jehovah Pasian a thei leh a bia minam ahihman in, tua Thukham Singkuang hang in mi tampi in sihlawh uh hi.\nJehovah Pasian a bia mite in, Pasian’ aituam angvan a ngah mahbang in, aituam daanpiak zong thuak thei uh hi. Thupha bekbek gengen a, huai pupup huailo hi. Positive i gen bang in, negative zong i kihilh ding kisam hi.\nBiakna siate’n thuman tangtak dinpih ding nong hanciam kei uh leh note’ thugen leh makaihna tung ah i mipi kinga ahihman in, i gam leh i mi i sa ading patauh huai mahmah hi. Pau Khat Suan\nMawhna pulak ding kisam\nEi le ei (nang le nang) dik kisa in, na khialhna nangawn thei gige, selcip ding hanciamna tawh na kitangsak tawm (justify) ngei hiam?\nPasian in mawhna ei le ei justify ding sang, i mawhma pulak a mawhmaina nget ding deihzaw thamtham hi. Pasian’ lungtang a tuak Kumpi David nangawn in hihbang in ci hi…\n1 Ama khialhna kimaisak a, ama mawhna a kituamcipsak pa in thupha ngah mi ahi hi.\n2 Topa in mawhna a khuksak loh mi, a lungsim-ah khemna a om lo mi in thupha ngah ahi hi.\n3 Ka mawhna ka pulak loh ciangin, sunthapai-a ka tautauna hangin ka pumpi a tha neem hi.\n4 Sun leh zan tawntung ka tungah na khut gik hi; khuakhal nisa bangin ka thahatna a keu hi.\n5 Ka khialhna na tungah kong pulak a, ka mawhna ka im kei hi; “Ka khialhnate Topa tungah ka pulak ding hi,” ka ci hi; tua ciangin ka mawhna nin nong maisak hi. (Kumpi David) Pau Khat Suan\nPrevious: Kineihkhem a omlo nuntakna ~ Tg. Sameul Nas\nNext: Sian Dal (Thian Khan Dal) mualliam\nZomi te leh Len Nupa (Buannel) ~ Pau Za Mung\nMalaysia kumpi te’n Rohingya te laksawm, ahi zongin patausim giugiau\nZomi leh Biakna ~ Pu Zokhai\nMinam kip hihna dingin ~ Hau Za Cin\nZosuan Tuailai Khawmpi Vai Lungdam Kohna\nThe Goldman Sachs Company sung a nasem te ii nisim zat kammal pawlkhat


url: =Ngapali Beach Hotel khat Licence neilopi in kihong ~ ZD :: ZOMI DAILY\nNgapali Beach Hotel khat Licence neilopi in kihong ~ ZD\nposted on 9 February 2017 at 10:30 am Lomkholna: Myanmar, News, Sawltak\nKawlgam Ngapali Beach aom 4 Stars Hotel khat ahi Merciel Resort and Retreat Hotel kici pen kum tampisung Licence neilopi in akihonghong hi cihthu Rakhine State ii “Regional Minister for Finance, Revenue and Economics” U Kyaw Aye Thein in genkhia cih Irrawaddy pan kizasawn hi.\nHih Merciel Resort and Retreat Hotel pen Yangon aom Businessman khat ahi U Nyo Min kicipa ii neihsa ahihi. Ngapali aomte genkhiatna ah hih Hotel pen aki honzawh kum 4 bang phading hita ci a, tuasung khempeuh Licence neilo, phalna omlopi in ahonghong nahihtuak mawk hi.\nMerciel Hotel sungah lupna 42 om a, aminthang mawhlo khat ahihi. Hotel nasem khat ii genkhiatna ah nungkum in Licence ngetna kibawl cih kazak uhhang in Myanmar Tourism Ministry tungpan in phalna ngahlo cihi. Hih Hotel ah Manager U Kyaw Kyaw Thwin leh aneipa U Nyo Min tezong hih Licence vai akidot hangin bangmah Comment pianuamlo uh cihi.\nHotel Licence ngahtheih nadingin Myanmar Tourism Law tawh kituak in Investors te’n asep abawl uh kul hi. Khuasung mite phalna, Local Administration te phalna, Township Departments leh Regional Minister te phalna cihte tawh Licence ngetna bawlkul hi. Tuakhit ciangin anunung ah Final Approval pen Naypyidaw aom Union Ministry of Hotels and Tourism panki kipia theipan hi.\nNaypyidaw aom Ministry of Hotels and Tourism panin Deputy Director U Kaung Tun kiangah Irrawaddy pan Phone Interview abawl uh ciangin hihvaitawh kisai pen Union Level ah Complaints bangmah omlo, ki ngahkhalo cihi.\nKawlgam sungah Licence aomloh hangin Hotel leh Resort khawng kihonghong theilai hileh kilawm hi. ZD Sawltak #zomidaily\nPrevious: China in Pakistan gumkhia kik leuleu ~ TK Lian\nNext: Kawlgam ah 2017 January khakhatsung bekbek in Rape Case 100 val om\nCalifornia ah Warehouse meikang hangin misi 30 cingta ~ TK Lian


url: =Gamsa leh mite leh keimah ~ Tdkhen :: ZOMI DAILY\nposted on 15 March 2018 at 8:39 pm Lomkholna: Article, Tdkhen\n1. Tsunami hanga siatna thuak mihingte bek hilo-in, ganhing leh gamsate tungah zong huhna puak dingin India gam-a Society for the Prevention of Cruelty to Animalte in zatui, zaha leh gan-an honkhat puak dingin gam sung mun tuamtuamah a kuankhia uh hi. Blue Cross pawl makaipa Doctor Chinney leh Pi Maneka Gandhi, MP te in company lian tuamtuamte kiangah mihingte a panpih mah bangun ganhingte zong panpih dingin huhna a ngen kawikawi hi.\n2. England gamah sangsia numei khat in a sangnaupangte kiangah, “Thupi nasak penpen khat tek hong gelh un” a ci hi. Tua sangnaupangte sungah lai a siamthei hetlo numeino khat a om hi. A sia-nu in tua a cih ciangin kisuangtaak pipi-in thu tomno khat a gelh hi. Ahizongin tua numeino’ laigelh in a Sianu’ lungsim khoih lua ahihmanin, tadensa gelhte’ kiangah puak pah a, mite in hoih sa in mun citengah kisuahkhia ziahziah hi.\nTua a laigelh in:\n“Khatvei ka nu in nau a paai’ lai-in, Bill a kici vasa khat ka khawi uh hi. Zingsang khat pen a khe langkhat na tan sak hi. A si dingin um mawh uh hi. A si kei zongin thahlup vet dingin hoih a sa zaw uh hi.\nAhizongin khua hong vak ciangin Bill kiangah ka pai’leh a khe-hoihlam zangin awn kheikhei-in hong diangto leklek a, a ngeina mah bangin hong en liplepin, hong ham sensen hi. Tua mah thupi ka sa pen hi” a ci hi.\n3. Asam (India) state sunga tuicin hangin gamsate in suahtak nading zongin Karbi Anglong Hill lam zuanin a tai uh hi. Mawtaw lam lian kantan kul ahihmanin sakhi nih in lam a kantan laitakin, mawtaw in gawikha in khat pen sipahin, khat pen ganhing zato ah kem uh hi. Gamsate in tua lamdung kan’tan kul ahihmanin mawtaw hawlte in tua lamdungah a damhawl’ nadingun thu kipia hi.\n4. Mizoram ah Missionnary a lut masa Rev.William William pen a Pawlpi Upate khat tawh gamvaanin a zinna gam sungah Sazuk nongek nei khat lamgei ah a tuak uh hi. Pawlpi upa-pa in thakhatin a thau tawh kap dingin a kithawi hi. Tualeh, Missionnary pa in, “Kap kei in; a no neulai lua” ci-in a kham hi.\n5. Kum 2016 kum, Tuithang gunlei kibawl’laitakin, Contactor Benjamin’ nasemte in, guntui in a taihsuk sakhi khat a mu uh hi. Tua sakhi a mat uhleh a gai lai (naupaai) ahihmanin hehpihhuai sa in tuinawl panin a khahkhia kik uh hi. Tdkhen\nPrevious: Australia, Adelaide ah Zomi khat mawtaw tuahsia in hongnusia (Mangpi, kum 42)\nNext: Inn lamdan tawh kisai


url: =Kumtul Mi | Storacles | Bible Universe\nBabylon kumpi gam pen, hauhna leh nopsakna tawh akidim lai takin, Nebuchadnezzarin alupna tung panin thu ngaihsun hi. Bang tanvei hih ka kumpi gam kip dinga, kei sih khitciangin bang suak ding hiam? ci-in ngaihsun hi. Tua banga alungngaih laitakin, kumpipa mengme kha hi. Ama-ang sungah mel tuamtuam tawh akizem ataang mahmah milimpi khat mu hi. Tua amuh milimpi tawh kibang khat vei beek mu ngei nailo hi. Kumpipa akhanlawh ciangin thakhatthu-in alupna pan diangkhia a, amah acingte kiangah hih bangin gen hi: “Manlang takin mitphial bawltheite mipilte, aksi lam siamte hong sam un, ka ma-ang hong khiatsak thei kha ding uh hi,” ci hi. Kumpipa’ mipilte khempeuh manlang takin alungkham mahmah Kumpipa mai ah hong kikhawm uh hi. "Ma-ang lamdang mahmah khat ka nei-a, akhiatna ka thei nuam pha mahmah hi, ci hi.” Daniel 2:3. Kamsaang kisiamsak khat in dawngin, "Na ma-ang hong gen lecin akhiatna ka hong gen thei ding hi.”ci hi. Ahih hangin Kumpipa in ka ma-ang bang hiam ka thei nawn kei hi tua ahih ciangin ka ma-ang leh akhiatna hong gen un, nong gen theih uh leh letsong tampi kong pia ding hi, aci hi. Hih Babylon mipilte in Pasian kiang pan-a thu thei bangin kibawl uha, ahih hangin Kumpipa in a-up nawn phat loh nading hong kipanta hi. Hih mun lian ah atheih taktak uh leh taktak loh uh hong kitel nading hita hi. Kumpipa in a sawltaakte kiangah gensak a, Ka ma-ang leh akhiatna hong gen un, nong gen theih uh leh letsong tampi kongpia ding hi. Nong gen theih kei uh leh na sa uh kong semnen dinga na innte uh nin kholna mun ka suaksak ding hi, aci hi. Mitphial bawltheite leh aksi lam siamte in, ki-im thei nawnlo-in Kumpipa ma-ang theih phot lo-in, akhiatna agen theih het lohna uh siangtakin hong pulak ta uh hi. Tua ciangin Kumpipa heh mahmah a, Babylon mipil teng khempeuh thah khit dingin thupia hi. Ahih hangin tua ma-ang sunga agol mahmah Kumtul Mi ii thu agen thei ding leh akhiatna akhia thei ding Pasian in Babylon mipilte lakah mi khat nei hi.\nPhawk Ding: Hih nam tampi akigawm milimpi in mailam kum 1000 lom te sungah bang hong piang dinga, kumpi khat khit kumpi khat hong pian nading lam Pasian in Ama mite hong thei sak hi.\nPhawk Ding: Aksi lam siamte leh mitphial bawlte in nalamdang bawl theih nadingin vangliatna nei bangin kibawl uh hi. Ahih hangin ma-ang leh akhiatna hong gen theih loh uh ciangin a zuauphuakte, mi khemte ahih na uh hong kilang hi. Kumpipa in a ma-ang gen thei hi zen leh, amau ut bangin akhiatna gen sawm uh hi. Hehna tawh kumpipa in mipil teng khempeuh aom lote nangawn thah khit ma-ang dingin thu hong pia hi. Tua aom lote lakah, sila ahi Pasian akihta kumpi nasem dinga kisincil Daniel aom hi.\nDaniel 2:16. Tua ciangin kumpipa kiangah Daniel pai a, a mangmat a __________ a hilh theihna dingin hun tawmvei sung a kingak laina dingin phalna a ngen hi. Daniel 2:17, 18. Tua ciangin Daniel a inn-ah ciah a, a thupiangteng khempeuh a lawmte Hananiah, Mishael, leh Azariah-te kiangah a ko hi. Amah in, vantung Pasian in eite hong hehpihin, tua thuthukpi genkhia thei-in, Babylon gam sunga mipil dangte tawh thahna i thuakkhawm lohna dingin thu i ngen ding hi, ci-in a gen hi.\nPhawk Ding: Daniel in Kumpipa kiangah, hun tawmkha apiak nadingin ngen a, ma-ang leh akhiatna ka hong gen ding hi ci hi. Kumpipa in ama-ang thei nuam lua ahih manin Daniel ngetna a zak ciangin lungdam mahmah hi. Tua ciangin alawmte tawh na khempeuh athei apiangsak vantung Pasian kiangah ma-ang leh akhiatna atheih nadingun thungen uh hi.\nDaniel 2:23. Nang pen ka pu ka pate' __________ na hi a, ka hong phat a, ka hong zahtak hi. Nangmah in pilna leh thahatna na hong piazo hi. Ka thungetna nong za a, kumpipa kianga ka gen ding thu nong lakzo hi,” a ci hi. Daniel 2:28. Ahih hangin thusim a lak thei vantungah __________ khat a om hi. Amah in mailamah bang thu hong piang ding cih nangmah Nebukhadnezzar kumpipa tungah a hong hilhzo hi.\nPhawk Ding: Phawk Ding: Kumpi gam khat hong dinna leh hong puknate mihingte bawl tawh akibat hangin, Daniel thungetna ih theih ciangin, mihingte hang hilo zaw-in Pasian bawl hizaw hicih ih thei hi. Pasian in atheih khakloh leh aphalloh-a thupiang khat beek omlo hi. Khat veivei hih leitunga thupiangte banghang hiam cih ih tel loh tampi om-a, ahih hangin muanhuai taka ih theih thu khat in Pasian in na khempeuh uk hi cih ih thei hi. Daniel in kumpipa ma-ang leh akhiatna gen thei a, ahih hangin ama theihna hilo-in vantung Pasian kiang pan hicih limtakin gen hi.\nDaniel 2:31. Kumpipa aw, na mangin a te daldal __________ lian mahmah khat na mu a, kihtakhuai mahmahin na mai-ah a ding hi. Daniel 2:34. Tua banga na et laitakin mualtung panin suangtumpi khat kuama khuklohin hong tuk a, sik leh tungman kigawm __________ khete dengtanin a kithehthang hi.\nPhawk Ding: Amasa pen-in Kumpipa in anuai-a nam tampi kihel milim mu hi:\nPhawk Ding: Kumpipa pen gam khat lutang ahi hi. Tua manin Nebuchadnezar pen Babylon gam cihna hi a, genkholhna kipatna hong suak pah hi. Babylon ukna pen 612-538 B.C. sawt-a a minthang pen leh alian pen hong hipah hi. Hih genkholhna kham lutang pen Nebuchadnezar hi a, Daniel hun pan hong kipan pah hi.\nPhawk Ding: Babylon gam kip tawntung lo ding hi. Babylon sangin agina lo zaw gam khat in zogawp-in hong uk ding hi. Ngun in kham sangin mantawm zaw napi asak zawk mah bangin, Babylon nopsakna susia dingin Cyrus kumpi makai-in, 539 B.C. kum in Medo-Persian te in Babylon simin hong zo uh hi. Medes leh Persian te in 539-331 B.C. hun ciangdong uk uh hi. Amau uk sung khempeuh siah apiak uh ciangin ngun tang bek zang uh hi.\nPhawk Ding: B.C. 331 kum Arbela kidona ah Alexander the Great in Medes leh Persian te hong zawh ciangin, sumngo kumpi ahi Greece in hong uk hi. Sumngo kumpi ahi Greek in B.C. 331-168 kum dong uk hi. Greek galkapte pen sumngo galkapte kici hi, ahangin agal van khempeuh uh sumngo tawh kibawl ahih man hi. En lehang azo kumpi gamte limciing ahi ngunte sumngote mantawm zaw napi-in sak zaw-a, alel gamte manpha zaw napi nip zaw se cih pen atheih huai khat ahi hi.\nPhawk Ding: Kahpasik kumpi Rome in B.C. 168 kum ciangin Greek kumpi hong zo hi. B.C. 168 pan A.D. 476 kum dong Rome in hong uk hi. Ostrogoths in amat masiah dong nuam takin hong uk suksuk hi. Zeisu hong suah hun laitakin zong Rome kumpi in uk lai hi. Khial hetlo ahi linlian-a kumtul tampi thupiang ding te Daniel in a genkholh theih lam na tel hiam? Babylon, Medo-Persia, Greece, leh Rome kumpite abanban-in hong pian suksuk ding lam Laisiangtho genkholhsa banglian-in hong piang suk takpi ahih lam leitung ta-angthu bu te tungtawnin zong ih theithei hi.\nPhawk Ding: A.D. 476 Kum-a Rome kumpi gam a kiat zia pen, gamdang khat in zogawp cih bang hilo a, barbarian akici minamte in Daniel genkholh mah bangin Rome kumpi gam kikhenthaang sak uh ahi hi. Gam sawm-in khenkham uha tu-in Europe gam kici hi. Tua te in Ostrogoths, Visigoths, Franks,Vandals, Alemannians, Sueves, Anglo-Saxons , Heruls, Lombards, leh Burgundians te ahi hi. Tua te lakah gam sagihte in tu dongin kip lai uh hi. Gentehna iin, Anglo-Saxons pen English hi a, Franks pen French, Alemannians pen Germans, Lombards pen Italians , Sueves pen Swetzaland, Portugee, Spain, cihte ahi hi.\nPhawk Ding: European gamte in zi leh ta-a akimatnate leh kilem nading thuciam bawl nate tawh kilem kik ding hong hanciam uh hi. Tua ahanciamte in: Charlemagne, Napoleon, Kaiser Wilhelm, Mussolini, leh Hitler te ahi hi. Euroean gam bup gawm kik ding nasia takin hong hanciam uha, ahih hangin Laisiangtho genkholhsa bangin hih zolo uh hi. Mangmuhna 13 sungah biakna tawh pumkhat suah nading hong hanciam ding uh cih siangtakin hong gena, Ahih hangin Daniel kamsangpa in cikmah hun in hih leitung gam ukna khat sungah om ngei hetlo ding hi a cihmah bangin hong piang ding hi.\nPhawk Ding: A kiphut ding nunung pen kumpi gam in, Matthew 25:31-34 sunga agen vantung kumpi gam hong hi ding hi.\nPhawk Ding: Kuama khuk loh suangtum in Pasian kumpi gam ahi hi. Leitung kumpi gam hilo hi (Mangmuhna 21:1) sunga agen vantung gam ahi hi. Zeisu hong pai kik ciangin hih leitung haltum dinga hong puahthak sakin atawntung Ama kumpi gam hong phut ding hi (Daniel 2:44). Zeisu hong pai kik ding bangzah takin lawp huai hiam? Pasian Tapa hong pai kik ciangin genkholhna thute khempeuh tangtunna hong hita ding hi.\nPhawk Ding: Nebuchadnezzar kumpipa in Daniel biak Pasian in na khempeuh uk a, Babylon gam-a om milim pasian te khempeuh tungah om hi cih thei hi. Bang acih leh a ngaihsutna khel pak mawk hiam? Daniel leh alawmte in Pasian tungah acihtak manun Babylon gam-a sila te hi napi-in, Babylon gam maikaipi te suak uh hi (Daniel 2:48, 49). Pasian in amah a zahtaak mite zahtaakna a ngah sak hi (1 Samuel 2:30).


url: =Biography of Lia Cing San (Man Suan Cing) - Zomi Community Network - Your Network\nPosted by Tg. Thangno on December 24, 2012 at 7:07pm in Biography\nLia Cingsan ci-a kithei Lia Man Suan Cing pen Rev. Tun Za Kap leh Nu Vung Khaw Niang sung pana suak unau pasal 1 leh numei 6 sung pan a nihna ahi hi. Khristian innkuan sung panin khangkhia-in 1978 kumin Zeisu gumpa leh honpa in a sang hi. A pa pen Evangelical Free Church of Burma (tu’n EFCM) ah Pastor hi a, a pa in tuiphum pah hi. A pa in Pasian thu leh la tawh pattahin, a nu in thu ngetsak zel hi.\nDorcas Team Piang\n1981 kum ciangin a pa makaihna tawh “Dorcas Team” ci-in numei action team khat phuan uh hi. A pa gospel paina-ah zui zelin, a pa in thu genin Dorcas teamte in lasa zel hi. Tua bangin Tedim gam, Manipur gam, Mizoram dongah gospel a pai uh hi. A nu in inn panin thungetna tawh a huh den hi.\n1983 kum ciangin “Topa phat ni” cih lakhui khat a bawl uh hi. 1985 kumin “Zeisu’n ong kun” cih lakhui bawlin Lusei kam tawh “Lalpa fak ru” cih la khui 2 bawlin, 1989 kumin Lusei kam mah tawh “Babylon” cih la khui khat zong a bawl hi.\nLai Siangtho Sangkah\n1990 kum ciangin Pasian thu sin dingin India gam Gurgeon-ah a naute Liansen leh John Kampi tawh pai uh a, Topa hehpihna tawh kum khat a zo uh hi. Inn lam a ciah kawmun Nagaland-ah a lawmte tawh gospel a pai uh hi. 1991 kum ciangin Bangalore-ah Berean Baptist Bible College & Seminary-ah a naute 3 Liansen, John Kampi leh Kimnu tawh a pai uh hi. Tua kumin Pasian thu leh la tawh a pattah a pian’na pa in nusia hi. Ama munah Pasian ding ahih manin a sang kahna uh a unau-un a zom suak thei uh hi. 1995 kum ciangin BBBC panin B.Th. degree a ngah hi.\n1995 June kha panin Evangelical Baptist Conference Pawlpi in hun bit a la tawh Pasian nasem dingin la-in tu ni dongin a sem hi. 1997 kum ciangin a pa patsa zom kik uh a, a team memberte a kim nawn loh hangin amau unau teng mah in “Dorcas Unau” ci-in team bawlin “Phat ding kilawm” cih lakhui a bawl uh hi. 2004 kum ciangin Rocky Mountain (USA) Zomi Innkuante panpihna tawh “Bethlehem Aksi” cih Christmas Album khat a bawl kik uh hi. Hih lakhuite a pian theihna dingin mun tuamtuam a om Zomite thatang, neihsa leh thungetna tawh a panpihna hang bekin a piang thei hi ci-in lungdam mahmah hi. Midangte Album sungah zong a kihelna om kawikawi hi.\n1) 1998 kumin Tedim Christian Fellowship in Zogam a lasa siam cih pahtawina pia hi.\n2) 2003 kumin Momnote in la sa siam pahtawina mah pia hi.\n3) 2005 kumin ZCLS in lasa siam pahtawina pia hi.\nHih banga pahtawina a ngah theihna pen a pa pattahna leh a nu thungetsakna hang bek hi ci-in a ngaihsun hi. Hih sunga kigenkha lo pahtawina a ngah zong tampi tak om hi.\nAmah Lia Cingsan in a la khui bawlte pen a pa phuahte leh midangte phuah tam zaw a, ama phuah taktak tam lo hi. BBBC a kah lai-in a pa in sihsan ahihmanin na sa mahmah a, a pa a itna la khat phuak hi. Hih zong “Phat ding kilawm” cih khui sungah kikhum zo hi. A sak ciangin mite lungsim lawngin khitui luangsak thei hi. A dawngkimin en ni.\nKa zua lenna thangvan\n1) Siing vangkhua-ah ka hei a,\nZua saumang nuam tung ta ing;\nZua om lo koi na hei maw,\nKei ka hei kidang sang e maw.\nSawl bang na heina Sian anglai gam nuam hi,\nHai bang na ngak aw ka zua aw;\nIt teng tawh na siang kong leng ding.\n2) Aw ngilh mawng e ka zua aw,\nMu bang ngai nau bang kah law’ng;\nZuan sial ning e ka pham dong,\nHehnem siam gumpa hong nem aw.\n3) Len lai ni nuam hong phawng e,\nSian sinthu lel khop lai ni;\nVon deih te’n ma na zom nung maw,\nSep zawh ciang zua pa’n hong dawn ding.\nAdmin’s Note: Lia Cingsan pen Lia hi nawnlo hi! 1997 kum in Dorcas Unau i album Phat Ding Kilawm pen Zolate lak ah Zomite a hoihlam a gen masa pen khat in ka ciamteh hi. (Ka theihkhial leh comment ah hong hilh pah un!) Tua album sung a la khat ah “Zomi mipil, misiamte hong pia a..” cih dan in positive-impression hong pia khat ahihi. Tawldam mahmah sa ing. Tua ma in album-te ah Zomite hoihlohna vive kisa ngakngak pian hi.\n(Hih pen Nov. 17, 2007 ni-a ama tangthu a gelhna pan hong kikaikhawm hi)


url: =ZOMI TE KAMMAL MANPHA MAHMAH PAWLKHAT. A gelh - Sia Pau Khai - Laibu Saal\nHome > Thuluui/Articles > ZOMI TE KAMMAL MANPHA MAHMAH PAWLKHAT. A gelh - Sia Pau Khai\nZOMI TE KAMMAL MANPHA MAHMAH PAWLKHAT. A gelh - Sia Pau Khai\nZOMI TE KAMMAL MANPHA MAHMAH PAWLKHAT.\nA gelh - Sia Pau Khai\nKammal khat in mi thanem sak thei a, kammal khat in mi thalawp sak thei hi. Pasian in leitung na khempeuh akammal tawh piangsak a, Zeisu in cina adamsak atampi te kammal tawh damsak hi. Tuni in Zomi te kammal manpha deuh kazak ngei pawlkhat hong tangko nuam ing.\n1. Sia Enno kammal:\nThulian te ah semkhawm bawlkhawm ni, thuneu nono te ah suahtakna kipia ni, tua hileh igualzo ding hi.\n2. Bishop Felix Liankhen kammal:\nMopawi ni in video khui tampipi bei in ikizaih nuam a, kum 10 khit ciangin izaihkik nuam nawn kei hi. Zomi te kipum khat keileng eiteng mah isum ding hi.\n3. Pu Cin Sian Thang kammal:\nTamvei pi tak Zomi ka it manin kolbulh khaukhih katuak ngei a, ahizongin Zomi ka itna lungtang kuamah in khaukhih thei lo hi.Ka pumpi athanem hangin ka lungtang thanem lo hi.\n4.Sia .Do Kham kammal:\nA guallel te lamto inla, agualzo te pahtawi in.\nAsia pendingin kiging inla ahoih pendingin sem in.\nEn' Zogam puah kei leng , Pasian in Zogam puahding midang sehlo ding hi. Pasian amasa in na it nakleh Pasian in athupha hong masak ding hi. Zeisu pen i upngam naciacia hongpha thei den hi.\n6. Sia Do S Mung kammal:\nPasian i itleh Pasian itte i it ding ahihi.\nPasian it ten amipih Zomi te itding hi.\n7. Sia Mungtawng kammal:\nPasian napiak atam leh Pasian hongpiak kik tawmzaw ding hi.\nLeitungah nanuntakna "o" natun leh Pasian adingin gualzawhna kalthak asuak ta nahihi.\n8.Sia JM Paupu kammal:\nPasian kamciam i upngam leh Pasian gamciam ingah pan ding hi.\nHong lamto khutpawn imangngilh ni-ni in hong khiasuk khut sukthei khutpawn suak ding hi. Na hih lohna pipi hong kigensiat leh hilo nahih manin hehkei in,nahihna pipih hong kigensiat leh hi nahih manin hehna ding om tuanlo hi.\n9.Sia Tuanno kammal:\nI Khantohna dingin thuthum kisam masa pen hi, kikhel theihna; ahoihlam in demtheihna leh midang te tawh kipawlkhop theihna ahihi.\n10. Sia Thawngno kammal:\nKhuaizu iduh mahmah a ahizongin khuaibu i susia pahpah hi.\nKhedap neilo in phungphung kei in, midangte kheneilo zong om cih phawk in.\nMipil ten damlo te hehpih a, mihai te damlo simmawh hi.\n11. Pa Dai Lian Pau kammal:\nMidang te hauhna kangaih sut ciangin kalung gimsemsem a, nidanga ka gentheihna sate kangaihsut ciangin tu a kadin mun pen kalungdam mahmah in ka tha honglawp sak hi.\n12. Sia Kap Mang kammal:\nZeisu kiangah akitun thulian penpen sihdaan nangawn suahtakna suak thei hi. Pasian bawlsa humpi neelkai nangawn Daniel tawh kilem thei mawk hi.\n13. Sia Kam Hau kammal:\nHai minte khum in lawh baih a, haipuam te thuk in lawh hat hi, Pasian thu azak te aum ngam pahpah te Haimin bang hia, a um hakte haipuam bang ahihi. Umngam lehcin Pasian in semngam ding hi.\n14. Sia Do Khup kammal:\nMidang te ihehpih na zahzah Pasian in eitungah hehpihna hong tungsak den hi. Pasian in khasungah laivuan hongneisak den a, ikahtoh nadingin kisin ngam kul den hi.\n15. Sia Pau Lian kammal:\nMidangte muhloh a Pasian na isepkhak sunsun te pen Pasian in midangte muh in ahoihna tawh hong pho laak zelzel hi. Pasian muhna ah aneupen inasep nangawn alian mahmah in hongsansak denhi.\n16. Sia Kaptawng kammal:\nPasian thu amang mahmah Abraham, abiakpiakna ah atapa aitangin tuutal tawh kilaih sak napin, eite mawhna tangin sihna athuak Zeisu alaihding kuamah omnawn lo mawk hi. Eite pen Pasian neihsa kemdingin Pasian in tanupi dinmun hongpia hi.\n17.Sia Paulianmung kammal:\nPasian adingin na dang ataak semsem leh Pasian hongitna lim nasa semsem ding hi.\n18. Pu Pau Lun:\nZosiam nasepna sungah kum 7 kaki hel khitteh Topa in tua nasep mah ahi, Health Department honglensak in lamdang akasa a, ka khaici tuhna mah asem kha kahihi. Lametna om ta kei leh isep khat peuhpeuh denciangin agah kimu thei hi.\n19. Pau Khai:\nPasian a it mahmah te Pasian in amah ait mahmah ding geelsak den hi.\nThusia ukmahmah a thupha ngah cihbang omngeilo hi.\nMotor cycle in gear aneih banging inuntakna ah akisam bangbangin igear ilaihsiam nakleh kigualzo den hi.\nI pumpi ninbung kisuak sak kha pahpah a, nin pen ninbung sungah koih leng ipumpi tawldam mahmah hi.\nVantung gam hong tunpih zoding Pasian in leitungah zong hong makaih zo mahmah ding hi.\nKa zakpak leh kaphawk pak kammal manpha kasak pawlkhat hipan hi, adang mitampi omlai hi.\nLai gelh Sia Pau Khak in Zomi eLibrary / Laibusaal ading in phalna hong piak ahi hi.\nItem Reviewed: ZOMI TE KAMMAL MANPHA MAHMAH PAWLKHAT. A gelh - Sia Pau Khai Description: Rating: 5 Reviewed By: Cinpu Zomi


url: =E-card bawltheih hunding ani Deadline kikhinto loding hi: Immigration Director :: ZOMI DAILY\nposted on 14 July 2017 at 9:38 pm Lomkholna: Malaysia, News, Sawltak, World\nIh zakzaksa ahi E-card bawltheih hunpen Official in June 30 ni in abeita ahihi. Tuazawh akipan Malaysia Immigration Department te makaihna tawh gambup muntuamtuam ah gamdangmi nasem te mat kipanpah ziahziah uhhi.\nHih E-card bawltheihding ahun Deadline tawh kisai in Indonesia kumpi thunei te’n amau gammi te akhualna in, E-card bawltheih hunding ani Deadline hong khintohsak tapeuh un ci’n Malaysia kumpi thunei te tungah ngetsak uhhi.\nAhi zongin Malaysia Immigration Department panin alianpenpa ahi Director-general Datuk Seri Mustafar Ali in hih E-card bawltheih hunding ani Deadline pen kikhinto, ki sotto nawnloding hi ci’n khauhtak in genkhia hi.\nAbeisa in tamveipitak kagengensa mahbang in hih E-card bawltheihhun pen kikhinto sawnsawn nawnloding hi. E-card bawlding in gamdangmi nasem te leh nasepnei Employer (Boss) te hunsawtpi akipiakhin ahihi. Tua ahih manin Malaysia kumpi in hih E-card bawlhunding Deadline pen kikhinto nawnloding hi ci’n Immigration Director pan genkhia hi.\nTulaitak ko Immigration Department te sepding pen Operasi (Operation) bawlin gamdangmi phalna kician neilo “illegal foreign workers” tengpen thukhun ombang in manin thu bawlding cih ahihi. Tuapan in akimankha gamdangmi tepen amau hongpaikhiatna gamtek ah ki puakkik in Deportation kibawlding hi ci’n genbeh hi.\nAbeisa in Indonesia’s Labour Minister Hanif Dhakiri in amau gammi te akhualna in E-card bawltheih hunding ngetbeh sakding kici hi. Indonesia’s Labour Minister panin Officers honkhatzong Kuala Lumpur ah paisakngiat in, Immigration Department thuneite tawh Meeting neihding geel uh cihi.\nNews: In spite of Indo gov’t request, E-Card application deadline won’t be extended (11 July)\nImmigration Director pa’n hih gamnih kumpi ulian te kimuhna vaitawh kisai in Malaysia Deputy Prime Minister Datuk Seri Dr Ahmad Zahid Hamidi khutsung ah ki ap hi ci’n genkhia hi.\nAhi zongin kimatding apatau te’n 3+1 Programme tawh amauleh amau kumpi thunei te tungah ki ap in, agamah ciahthei laihi ci’n Indonesia kumpi thunei te ngetsakna vaitawh kisai in Immigration Director pa’n genkhia hi. (Indonesia kumpi te’n agammi te uh itmahmah, veimahmah cih kimuthei hi)\nTukum January 01 ni akipan Malaysia gamsung ah gamdangmi Permit neilo in akiman, agamah aki puakkik pen mi 30,000 phakhin hi ci’nzong genkhiatbeh hi.\nRelated: Malaysia ah Operasi panin akiman gamdangmi 3126 phakhinta\nE-card bawltheih hunpen tukum February 15 akipan June 30 niciangbek hi a, E-card aki zattheih hunsung pen 15 February 2018 ciang ahihi. E-card ki bawltheilai acici te’n ngaihsut huai hi. Sawltak #zomidaily\nPrevious: Kuala Lumpur khuasung huihsia guahsia in nawkgawp\nNext: Galvan nam thum ~ Tdkhen


url: =Isaiah 25 | Siantongluan\nTopa aw, nang pen keima Pasian na hi hi. Nangmah kong liansak ding a, nangma min ka phat ding hi. Bang hang hiam cih leh a lamdang nate na sem khin a, tanglai peka na geelnate a kip a kho takpi ahi hi.\nBang hang hiam cih leh nang in khuapi ninbulomtang na suah a, a muanhuai khuapi a sia na suaksak hi. Mi kiphasakte kumpi inn pen khua bang nawnlo a, cikmah hunin kilamkik nawnlo ding hi.\nTua ahih ciangin mi thahatte in nangma min hong thangsak ding a, thukhuallo minamte khuapite in nang hong zahtak ding uh hi.\nBang hang hiam cih leh nang pen mizawngte-a dingin munmuanhuai, a cimawh mite-a dingin a lungkhamna uhah munmuanhuai, huihpi panin bukna leh nisa panin nilim na hi hi. Bang hang hiam cih leh thukhuallo mite hihna pen huihpi in kulh a nawkgawp tawh kibang a,\nmun keuna-ah nisa mahmah tawh kibang hi. Nang in mi kiphasakte gamlumna na daisak hi. Meii liim in nisa a votsak bangin thukhuallo mite lasakna kitawpsak ta hi.\nVanglian Topa in hih mual tungah mi khempeuh-a dingin anlim nekna pawi, a ciil mahmah leenggahzu nekna pawi, guhngek tawh a kidim an nekna, a siangtho leenggahzu ciil nekna pawi bawl ding hi.\nAmah in mi khempeuh khuk dahna puan leh minam khempeuh silh dahna puante, hih mual tungah susia ding hi.\nAmah in sihna beimangsak ding a, maitang khempeuh panin khitui nul ding hi. Leitung khempeuh panin ama mite a kizahkona lakhia ding hi. Bang hang hiam cih leh Topa in hih thu gen khinzo hi.\nTua ni ciangin, "En un, amah pen eima Pasian ahi hi. Eite a hong hon dingin amah i ngak hi. Amah pen eima Topa ahi hi. Amah i ngak hi. Amah in eite hong honkhia ahih manin lungdamin kipak ni," kici ding hi.\nBang hang hiam cih leh Topa in hih Zion Mual hu ding a, ahi zongin Moab mite ahih leh ninkholna dum sungah buhkungte a kisikcip bangin kisikcip gawp ding hi.\nTuipeekpa in tui peek dingin a khutte a van bangin amaute in a khut uh vanvan ding uh a, ahih hangin a khut uh a van simin a kiphatsaknate uh a khut uh tawh bengtumsuk ding uh hi.\nAmah in Moab mite kulh muanhuaite suksiat sakin leilak denna ding a, leivui suakmangkhin ding hi.


url: =9. KUMTHAK THUPHA ~ MUC\n9. KUMTHAK THUPHA\nAdmin 11:52:00 PM Articles, MISSION NEWS\nBRAZIL | June 1\nBeatriz de Jesus Santana, 23\nBrazil gam a Itaparica kici tuipigei sehnel tuikulh tungah khangnote in kumthak dawn in Pasian tungah thupha ngen luakisa in maanhai te sungah a san kilkel te tawh a haite uh laamto in kituah sak ziahziah uh hi. Khat in, “Pasian aw kum tawntung na thupha hong pia in,” ci-a, adang khat in, “Hong hausak in” ci-in, a thumna pa in, “Ka ngaihnu ding hong musak in” ci hi. Beatriz in ahih leh a lawmte’ thunget teng Aratuba Beach kici, mi painop mahmah na khua, a khua uh Salvador panin ferry tawh nai khat khawng kipai lai-in, tua khua ah mi awnthum bang a ten na, tuipi gei panin na ngai hithiat hi. Party pawi bawl na leh zudawn na in bang hangin a nuntakzia khangto sak thei mawk hiam cih lamdang kisa hi.\n“Pasian’ kiang pan na khat pepeuh ka ngen nuam kei hi. Tu kum sunga hizah thupha hong lutna hangin Pasian’ tungah lungdam ka ko nuam zaw hi” Beatriz in ci hi. “University Scholarship ngah lai, engineering company panin internship hoih khat ngah sawnsawn. Na hoih tampitak tukum sungin hong piang hi” Beatriz in ci hi. Kaal kik Monday ciangin nasepna ah Beatriz ngap phamel lo hi. Zumkhak sung tengin tha beisak lua kha hi. A boss, Ana Christina in hehpih tak in a kiangah vatu kawm in a cell phone sung pan minit thum khawng a sawt video khat hongkawm hi. Pastor khat in Jesu thu a genna Beatriz in lunglut takin hong en hi. Tua Pastor pa in a dangte’ gendan in gen lo hi. A zingsang kik ciangin Beartriz in a dang video tomnono te Ana Christina kiang pan a cell phone sunga WhatsApp sungpan ngah leuleu hi. A zing ciangin video dang khat hong tung leuleu hi. Tua bangin video te a banban in en a, thugen Pastor pa’ omzia le heekzia te pen a lungnop huai hithiat mahmah-na amuh ciangin lamdang sa mahmah hi. Beatriz i’ pianna apa pen\nazi tawh a kikhen khin, zu a dawndawn mi khat hi-a, a pata un kitawng thei zel uh hi. A kitotna uh a bulpi pen in Beatriz zong party pawite ah pai in zudawn hong kipatna pan hi pha pen hi.\nNi tampi khit ciangin Beatriz in tua pastor pa’ min pen google sungah hong mu hi. Tua Pastor pa pen Ivan Saraiva hi-in, Adventist Hope Channel pan in TV ah Portugi pau tawh “It Is Written” a genpa ahi hi. Beatriz in TV pan in hoihtak in ngai den a, a thuzak te maan maw maan lo ci in ama’ Lai Siangtho tawh taih den hi. Thukham sawm leh Sabbath thu hongzak ciangin lamdang sa mahmah hi. Nipikaal thum sung vilvel TV program pan in Lai Siangtho a sin khit ciangin Beatriz in a beisa hun a, akhialhna te Pasian’ tungah mawhmaina ngen hi. Pasian sungah a lungsim sungkhia in, a thungetna pasian in adawn kipatna ahi hi. Kikhop nading biakinn hong zong ta hi. A lawmte khat in Sunday biakinn khat ah zol ta leh thukham lina sunga Sabbath kici pen tawhkituak sa lo in, bangdia ka lawmte’ pawlpi in Lai Siangtho zui lo ahi tam maw, ci in lamdang sa mahmah hi. Ana Christina in Beatriz Pasian tawh kizom ta ahih lam a theih ciangin, mi 12 khawng a kikhopna Sabbath School ah zawn hi. Tua kikhopna inn ah kikhop pen Beatriz in nuamsa mahmah hi. “Angpomna tawh ong ki nohset in, ong ki welcome mahmah hi. Lungmuanna taktak tualai mun ah ka ngah hi” Beatriz in ci hi. “Bang hangin ong theih ngei nailoh pi uh sanggam bangin hong bawl thei mawk uh ahi tam! ka ciah ding ciangin, ‘na sunpha oh leh’ khawng bang hangin hong ci tangtang uh a hi tam!” ci-in a pawlpi muh thak te’ om zia pen lamdang sa in nuam sa mahmah hi. Amaute in ka Lai Siangtho theih dan hong theitel nuam uh a, koi bangin sin cih hong thei nuam uh hi. Kei kua taktak cih ong theih ma na ngawn un amau te in kei hong kinbawl mahmah uh hi.\nPawlpi mi sungpan khangno nih Amanda leh Vitor te in Sabbath sim in Beatriz tawh Lai Siangtho sin khawm den uh hi. Atawpna ah Jesu honpa le gumpa in hong sang thei taktak ta ahih manin biakinn huangsung a, tuibualna sungah hong ki tuiphum ta hi. Tua lai-ah Ana Christina nuamlua in kap khia hi. Tu in Beatriz in a pa, a nu leh a u pa te in Jesu a san theih nadingin thu ngen den hi. Tu-in a upa in zong Lai Siangtho hong sinsin nuam ta hi. “Up theih nadingin nalamdang ka zangh kei hi, na lamdang cih pen piangthei ka sa kei hi. Ahi zongin Pasian in kasungah amaan nalamdang hong piangsak hi. Party pawibawlnate le zudawnnate ka sung panin beisiang sak hi. Tua in Jesu a lut theihnadingin a hawmsuah sak ahi hi,” Beatriz in ci hi.\nBeatriz in nung kum in kumthak pawi a lawmte Adventist innkuan khat tawh bawl uh a, tua lai-ah azusuah lo lenggah tui dawnkhawm in Pasian’ piak thuphate’ hangin lungdam ako uh hi. “Pasian tawh kinai semsem dingin ka khangto nuam hi,” “Beihun anei ngeilo ding Pasian itna ka lunggulh hi” Beatriz in ci hi.\nTu kuata sabat 13na mission sumpi pawlkhat tawh ka biakinn ding uh inn-biakinn pan in biakinn tatak khat ka lamnuam uh a, tua sung mah ah, cidamna tentan, anhuanzia tentan te kipiak theihna ding innkhan golpi te zong kilam ding hi. Mission sumpi nongkhiat man un lungdam mahmah hi.


url: =Kumpi Nihnate 19 | Siantongluan.net\nKumpi Nihnate 19\nKumpi Nihnate 19 |\nKumpi Hezekiah in hih thu a zak ciangin a dahna hangin a puante balkekin puanhampi silh a, Topa biakinn sungah a pai hi.\nTua ciangin amah in biakinn sung a ukpa Eliakim, lai-atpa Shebnah, leh siampi khangham zawdeuhte puanhampi silhsakin Amoz tapa kamsang Isaiah kiangah a sawl hi.\nAmaute in ama kiangah, "Hezekiah in hih bangin ci hi: Tuni pen lungkham ni, hong kitai ni, mindai ni ahi hi. Naungekte a suah hun tung a, amaute hinkhiatna ding thatang omlo hi.\nAma topa ahi Assiria kumpipa in a nungta Pasian a zahko dingin a sawl a ulianpa kammalte khempeuh Topa na Pasian in za-in, Topa na Pasian in a zaksa thute nialkhin khading hi. Tua ahih ciangin a omlai mite-a dingin thu ngen in, ci hi," a ci uh hi.\nKumpi Hezekiah nasemte Isaiah kiang hong tun uh ciangin\nIsaiah in amaute kiangah, "Na topa uh kiangah hih bangin gen un. Topa in hih bangin ci hi: "Assiria kumpipa nasemte in kei hong simmawhna, na zaksa uh thute hangin lau kei un.\nEn un, keimah in ama tungah thu khat ka piangsak ding a, amah in kamdawn khat za-in a gamah ciahkik ding hi. Ama gam mahah namsau tawh amah a tukna ding ka piangsak ding hi," ci hi, ci un," a ci hi.\nAssiria kumpipa in Lakhish nusia khinin Libnah khua tawh a kidona thu, a ulianpa in za ahih manin, kumpipa kiangah thu a dong dingin a pai hi.\nEthiopia kumpi Tirhakah amah a sim dingin a hong kuankhiat khitna thu kumpipa in a zak ciangin, amah in Hezekiah kiangah kamtaite sawl kikin,\n"Judah kumpi Hezekiah kiangah hih bangin gen un: Assiria kumpipa khutsungah Jerusalem kipialo ding hi, ci-a a hong ciamna tawh na suan na Pasian khemsa-in om kei in.\nEn in, Assiria kumpite in gam khempeuh a hihnasa, a suksiat mangna thu na za khin hi. Tua ahih ciangin nang hong honkhiazo ding ahi hiam?\nKa pu ka pate in a suksiat minam Gozan, Haran, Rezef, leh Telassar gam sunga Eden mite, tua minamte pasian-te in amaute honkhiazo ahi hiam?\nHamath kumpipa, Arpad kumpipa, Sefarvaim khuapi kumpipa, Hena kumpipa, ahih kei leh Ivvah kumpipa koi-ah om ahi uh hiam, ci hi, ci un," a ci hi.\nHezekiah in kamtaite tung panin a lai sangin a sim hi. Tua ciangin Topa biakinn-ah Hezekiah paito a, Topa mai-ah a lai a zal hi.\nTua ciangin Hezekiah in Topa mai-ah thu ngenin, "Topa, Israel Pasian, kherub tungah a tupa aw, leitung kumpi gam khempeuh lakah nangmah, nangmah bek Pasian na hi a, nangmah in vantung leh leitung na bawl hi.\nTopa aw, na bil hong ngat in la hong za in. Topa aw, na mitte hak in la hong mu in. Tua ciangin a nungta Pasian a zahkona dingin a hong khak Sennakherib thute za in.\nA taktakin, Topa aw, Assiria kumpite in minam dangte leh a gam uh siasak uh a,\na pasian-te uh meikhuk sungah lotsak uh hi. Bang hang hiam cih leh tuate pasian hiloin, mihingte khut tawh a kibawl sing leh suang ahi hi. Tua ahih manin tuate kisusia hi.\nTua ahih ciangin tu-in, Topa kote Pasian aw, leitung kumpi gam khempeuh in nang, nang bek Pasian na hihna a theihna dingun ama khutsung panin kote hong honkhia in, kong thum hi, Topa aw," a ci hi.\nTua ciangin Amoz tapa Isaiah in Hezekiah kiangah thu puak a, "Israel Pasian, Topa in hih bangin ci hi: Assiria kumpipa Sennakherib tawh kisai kei tungah nong thungetna ka zazo hi, ci hi.\nAmah tawh kisai-in Topa gensa thu hih bang ahi hi: Zion khuapi in nang hong simmawh a, nang hong nuihsan hi. Jerusalem khuapi in na nungah a lu hong peisan hi.\nKua zahko-in, a simmawh na hi hiam? Kua langpangin na aw sang sakin kihihsakna tawh gamta na hi hiam? Israel-te a Siangthopa, a simmawh na hi hi.\nNa kamtaite tawh Topa na zahko a, nangmah in, Ka leeng tampite tawh mual sangpen munah ka pai khin a, Lebanon gam tawng pek dong ka tung khin hi. A taamtak sangpente ka phukmang khin a, a taaksan hoihpente zong ka phukmang khin hi. A gam tawngnung pen dongah keimah ka lut a, a tulak thukpen dongah zong ka lut khin hi.\nTuikhukte ka to a, gamdang tuite ka dawn hi. Ka khenuai tawh Egypt lui khempeuh ka keusak hi, na ci hi.\nSawt pek lai-in ka ngaihsutsa ahihlam za nailo na hi hiam? Tanglai pek panin ka geelkholhsa hi a, tu-a ka tunsak ding thute kulh a nei khuapite ninbulomtangin na heina ding,\na sunga tengte a hatna teng kilakhia-in, lungkia-in cihna ding theiloin, gamlak singnote leh lo ngeekte bangin, innkhumzanga lopate bangin a om laitak, a khankhit ma-in a sih ding ka geelsa ahi hi.\nAhih hangin keimah in na tutsukna leh na pusuahna leh na sungtumna, kei tungah na hehna ka thei khin hi.\nKei tungah na hehna hang leh na kiphatsakna ka bilah hong tunkhitna hangin na nakah nakpheh hong bulhin, na kamah kamkaih kong bulh ding a, nong kuankhiatna lam mahah kong lehhei kik ding hi," a ci hi.\nTua ciangin Isaiah in Hezekiah kiangah, "Nang-a dingin lim hih bang hong hi ding hi: Tu kumin ama thu-in a pote na ne ding a, a kum nihna ciangin tua bangmahin a selkhiate na ne ding hi. A kum thumna ciangin khai tuhin atin, leenggui suanin a gah na ne ding hi.\nTua ciangin Judah gam sungah a suakta a omlaite in singkung bangin a thuk lamah zung kha kikin a tung lamah gah hong gahto ding hi;\nbang hang hiam cih leh a omlaite Jerusalem panin hong paikhia ding a, a suakta khat Zion Mual panin hong paikhia ding hi. Topa deih luatna in hih thu hong tungsak ding hi.\n"Tua ahih ciangin Topa in Assiria kumpipa tawh kisai-in hih bangin gen hi: Hih khuapi sungah amah hong pailo ding a, thaltang khat zong lawnlo ding hi. Khuapi mai-ah lum tawh zong hong pailoin, khuapi simna-in phung zong cianglo ding hi.\nAmah hong paina lampi mah tawnin amah kilehkik ding a, hih khuapi sungah amah hong pailo ding hi, Topa in ci hi.\nBang hang hiam cih leh keima min ka khualna leh ka nasempa David tungah ka ciamsa thu hangin hih khuapi ka hu ding hi, ci hi," a ci hi.\nTua zanin Topa vantung mi paikhia a, Assiria-te giahphualah galkap tul za khat leh tul sawmgiat leh tul nga a that hi. Zingsang tungin mite a thawh ciangin, hihte khempeuh si luanghawm na hi hi.\nTua ciangin Assiria kumpipa Sennakherib kihemkhia a, inn-ah ciahin Nineveh-ah a teng hi.\nTua ciangin amah in ama pasian Nisrok biakinn sungah bia-in a om laitakin, ama tapate Adrammelek leh Sharezer in namsau tawh amah thatin Ararat gamah a tai uh hi. Tua ciangin ama tangin a tapa Esarhaddon in a uk hi.\nTedim Lai Siangtho / Laibu: Kumpi Nihnate 19


url: =ZAM Thupuak :: 25 Feb 18 (Zomi Nam Ni lawhcing) :: ZOMI DAILY\nposted on 24 February 2018 at 11:54 am Lomkholna: Malaysia, News, ZAM, Zomi\nZOMI NAM NI PAWIPI LAWHCING TAKIN KIBAWL THEI :: Zomi Nam Ni 2018 pen kumdang te bangmah in Kuala Lumpur khuapi sunga om Chinwoo Stadium ah nopci takin kibawl hi. Hih pawipi sungah Rev. Dai Sim Mang (ZEM-Pastor) in hun hong makaih hi. Amasa in Rev. Dai Sim Mang in Music tum ding te maitang lahna hong nei hi. Zingsang 11:00AM ciangin Rev. Thawng Khan Sut leh a pawl te in hong makaih in “Lunglau lo aw Zogam lei aw” cih la hong makaih in mipi te tawh kisa khawm a, tua khit ciangin Rev. Go Za Suum in hun ap thungetna hong neih sak hi.\nTua khit ciangin Zomi Nam Ni Committee President Sia Hau Khan Thang (MLPP Pawlpi kem Siapa) in thukong honna hong nei a, “Tuni 70 vei Zomi Nam Ni muakna ah USA pan zinmangpi Pu Go Sawm Khup-LZI President, ZIUS thuvanpi leh Zomi Innkuan Singapore pan Pu Hang Khan Lian, Kawlgam pan Sia Muanpi-ZYA, Lasiam Ciangnu leh Jerry Kap, Spicer University pan Muangmuang-Music Professor leh Zomi Namni hongsim te muakna leh thukong honna hong nei hi.\nTua khitciangin lasiam Sm San Nuam in 70 veina Zomi Nam Ni pahtawina la hong sa a, a kizom in Zomi Catholic Community of Malaysia pan in Daklam leh Zomi NamNi la hong sa uh hi. A kizom in ZEC Klang te in gawtah lam tawh Zomi Nam Ni pahtawi na hong nei uh a, ZEC Talalla te in zong “Ih Zogam Khantoh nang” cih la tawh limlahna hong nei uh hi. Tua khit ciangin Malaysia Zomi Khangno te stage dim in Choir lapi dawng 2 tawh nasia takin Zomi Nam Ni pahtawina hong nei uha, Khangno tampi in la hong sak khop uh ciangin I cimul bang tho liang hi.\nTua khitciangin UNHCR zum CLU Department pan Miss Joanne leh Julie in thugenna hong nei in Zomite mailam ah kipumkhat semsem ding hong hanthawn hi.Tua khit ciangin zinmangpi Pu Go Sawm Khup in thugen na hong nei a, mipi te in lunglut takin kingai dimdem hi. Zinmangpi thungen na hong man ciangin kawlgam pan hong pai lasiam Sia Muanpi in la dawng 2 hong sa a, mipi te thangah in ki awng ziahziah hi. A kizom in Zomi Idol 2017 ah Second Runner up Stephen Tungpu, Winner Lia Mangbawi te in pahtawina la hong sa suak uhhi.\nTua khitciangin Singapore pan hong pai Pu Hang Khan Lian in thu genna hong nei leuleu a, mipi lungsim hong phonglo mahmah hi. Tua khit ciangin Pu Lengtong Pauno in la dawng 2 tawh Zomi Nam Ni pahtawina hong nei a, a kizom in India pan hong zin Guitarist Muangmuang (Spicer University pan Music Professor ) in Talent Show hong nei hi.Tua khitciangin Zomi Nam Ni pahtawi na a kibawl Table Tennis leh Zomi Cup-2018 ah gualzawhna a ngah te pahtawi piakna kinei a, Sia Daniel Mung in hong makaih hi. Zomi Nam Ni pahtawi na akibawl Table Tennis kidemna ah a Second Runner Up hong ngah Tg. Kai Mun Khai (Tuithang), First Runner Up –Khual Za Mung (Haupi) leh Champion –Bawbawi (Tonzang) te Sia Thuah Kim in pahtawina hong piak sak hi.\nA kizom in Zomi Cup 2018 ah a kimawl siampen a ngah te ahi Best Goal Keeper – Nau Khai (Vangteh), Best Defender – Mung Suan Sang (Anlangh), Best Midfielder – Haupi (Kapteel), Best Striker – Dal Suan Khai (Anlangh), Top scorer – Dal Suan Khai (Anlangh), Best Player of Zomi Cup 2018 – Mung Suan Sang (Anlangh) te Pu Hang Khan Lian (Singapore) in pahtawi na hong piak sak hi. Zinmangpi Pu Go Sawm Khup in Zomi Cup – 2018 Second Runner Up – Vangteh, First Runner Up – Kapteel leh Champion – Anlangh teamte pahtawina hong piak sak uhhi.\nA kizom in Zomi Nam Ni fund zonna in ih bawl Lucky Draw hon na kinei a Rev. Dai Sim Mang leh Sia Daniel Mung te in hong makaih uhhi. Tua khitciangin Kawlgam pan lasiam Lia Ciangnu in pahtawina la dawng 2 hong sa a, Kawlgam mah pan hong zin Guitarist -Ginpi in Talent Show tawh hong zom to suak hi. Tua khitciangin Zomi namni Committee 2018 pan Lungdamkoh na ZAM President Sia Khoi Tuang in hong neih khitciang in, Topa laptoh Zomi te cih la kisa in Zion UPC pawlpi kem Rev. En Cin Pau lungdam koh thupha piakna tawh A 70 vei Zomi Nam Ni pawipi nitak nai 5pm nuamtak in kizo thei hi. Hongpai Zomi khempeuh Topa thupha hong pia ciat tahen.\nPU ZOKHAI AUSTRALIA CIAH KIKTA :: Malaysia Zomi te zum vai tawh kisai in hong van dingin hong pai Pu Zo Khai pen Malaysia ah UNHCR, ACTS leh makai tuamtuamte tawh kimuh khit ciangin 19-02-2018 ni zingsangin Kuala Lumpur pan in Australia gam zuan in valeng kik hi. Topa’n a it a minam pih te a dingin hong zatsak semsem lai tahen.\nZAM Thupuak akicingzaw in PDF File >>>\nPU GO SAWM KHUP TAWH HOLIM NA KINEI :: Zomi Nam Ni 2018 ah zin mangpi ahi Pu Go Sawm Khup tawh holimna 21-02-2018 ni-in ZAM zum ah kinei a, UNHCR tawh kisai vai te, Malaysia om Zomi te mai lam kalsuan zia ding te a kipan thu tampi kikum thei hi. 21-02-2018 nitak lam 3:00PM in ZAM zum pan in Thailand ah UNHCR zumpi ah meeting kah ding in ding khia hi.\nPrevious: Malaysia pan CI atuh tawh Myanmar aciahte kilutsak loding ci’n Embassy te’n gen\nNext: Dr. Billy Graham phawkna ~ Tdkhen


url: =New Delhi pan Zomi Gambeel Honkhat Ciahkik Ta - TUNGZANG NEWS\nNew Delhi pan Zomi Gambeel Honkhat Ciahkik Ta\nIndia gam New Delhi khuapi UNHCR pansan a gam thumna paitheihna ding ngak a om, Zomi gambel (Refugee) pawl khat pen UNHCR malakna leh India kumpi panpihnate muanna kinei zo nawn lo ahih manin, April 2012 kha kipat lam akipan gam thumna lam zuan nawn loin,Inn lam zuanin, a ciahciah ki omta cih thukiza hi. Tua bang a inn lam a kiciahna ahang bulpite pen nidang in UNHCR zumpite ah a kisam laikung, laidalte lakna leh panpih ngetnate ah baih zaw deuh a, tu lamlam ciangin ki thudonsak nawn het lo ci-in, New Delhi a om Zomi gambelte in gen uh hi.\nAbeisa 2010 kum akipan UNHCR te nasep zia pen kimuangzo nawn loin, tukum 2012 ciangin lametna tawm semsem ahih manin, inn lam a kiciahciah ta hi ci in gen uh hi. Adiakdiak in Foreign Registration Office (FRO) vai tawh kisai nidang in, suaktatak kibawlthei a, tuciang in bang mahmah kibawlthei nawn lo zah dongin haksa ta ci-in New Delhi , UNHCR zumpi ah a siau ngiat Zomi khatin gen hi.\nTua bang haksatna a phukha Zomi khat in agenna ah, “ Zan halin, FRO zum ka pai le nang kua mi hong ci in, Burma( Myanmar) kacih leh nui hiuhiau kawm sa-in," UNHCR zumpi pai in" hong ci ziau in, tualai ka pai kik le FRO zum a paikik in hong ci leuleu in, bawlung bet bangin hong lop tuak mawk uh hi " ci in Zomipa in gen hi. Tua manin Burma mi peuh mah hong tuam bawl deuh hi leh kilawm kasa hi ci in genbeh lai hi. Pawlkhat te leuleu pen, UNHCR pan na file hong tungnai lo hi, cih san lel in, a vaite uh dawnsak nawnlo lel uh hi. FRO lai om kei leh, kuamah, India gam pan, kipaikhiathei nawnlo ahih manin, tua hangin Zomi refugee te kilungkia mahmah ci hi.\nTua bek tham loin, abeisa kum 2010 akipan kum (18) tungsiah UN Card tawisa Refugee khempeuh huhna bang mah pia nawn lo ci hi. Bang hang a pia nawn lo cih thu gencianna om loin khaktan bikbek uh hi. Sum / huhna pia nawn loin,Refugee te haksatna lian semsem a, annek tuidawn haksa lua ahih manin, adiakdiak naupangte bang Vitamin kisam in cidamlo tampi om ta ci hi.\nTua ahih manin tukha April kha akipan tuni ciangciang a ciah khin vekpi (20) val kipha ta in, tua akiciahna ahang zong UNHCR zum lamte in awlmawh lo lailai ci hi. UNHCR in Public Meeting kisam a, UN Chief Commissioner in a genna ah a lo theilo a, natna nam tuam deuh leh a hithei mahmah lote bek, gamthumna kipaisak ding hi ci-in gen uh hi. Tua bang a gam thumna paina ding tawh kisai in bang mah hihtheihna khat zong om nawnlo ahih manin, lamet bei a kiciahsawm tam mahmah ta cih kiza hi. Pawl khatte in Malaysia lam manawh sawm uh cih zong kiza hi. New Delhi ah Kawlgam mi refugee om zah vekpi pen (10500) val bang om a, tua lakah Zomi (Tedim kampau) 1500 bang om dingin, kilamen hi.\nTZN: Source : Pu Min Thang ( Tongsan Reporter, New Delhi)


url: =Lesson 12 ( Dec 16 - 22 ) THU HOIH TAWH THU SIA ZO ~ MUC\nLesson 12 ( Dec 16 - 22 ) THU HOIH TAWH THU SIA ZO\nAdmin 6:33:00 PM Articles, Sabbath School Lesson\nLESSON 12 Dec 16 - 22\nTHU HOIH TAWH THU SIA ZO\nTU KAAL SUNG SIM DING: Romans 12, 13.\nKAMNGAH: “Hih leitung mite gamtat bangin gamta kei unla, na lungsim uh thaksuaksak-in na kikhel un. Tua hi leh a hoih, a sanhuai a kicing Pasian’ deihna bang ahi hiam cih na theitel ding uh hi” Romans12:2.\nRomans mite’n thukham a theihna uh man a kisak uh hangun Paul in a khialhna uh theisak nuam hi. Thu-um mite zong nunna sang tawh a nungta dingin hanthawn hi. Thuman a zui mite’ kikhelna in lungsim kikhelna hi ding a, tua bang kikhelna in Pasian kiang pan hong pai hi-in a ki-ap mite bek mah kikhel hi. Khristian khat in Pasian’ deihna bangin a nungta dingin lunggulh ding hi. Kha Siangtho lo-in kuamah in Pasian’ deihna bangin a nungta zo kei hi. Pasian’deih bangin nuntakna in upna tawh kipawl hi. Paul in gamtatna nawlkhin ngei lo hi. Romans 13 – 15 sungah nunzia hoih limgen mahmah hi. Nunzia hoih in upna tawh diktanna thu hemkhia lo hi. Nunzia hoih in upna pulaak hi zaw hi.\nMi kimkhat in Thuciam Thak sunga thupiakte in Khrih hong pai khit ciangin kigelh ahih manin Thuciam Lui thupiakte sangin zuihhak zaw hi, ci-in ngaihsun uh hi. Ahi zongin tua bang hi lo hi. Thuciam Thak in Khrih sungah a nungta mite nunzia ding hong hilh hi. Khrih simloh kuamah in i nunzia ding hong hilh om lo hi. “Note in zong Khrih lungsim puak na nei un” (Phillipine 2: 5). Hih sangin a sangzaw nunzia om lo hi.\nA KILAWM KITUAK NUNZIA\nRomans 11 in Romans sungah upna tawh kisai a thukhupna hi. Romans 12- 16 sungah gamtatna tawh kisai hong hilh hi. Upna nei mi khat ii nunzia-te hong hilh hi. Upna in thuzuihna tawh hong kipelhsak lo hi. Upna in Topa’thupiak zuihna ding panin hong map lo hi. Tua thupiakte tuni dongin kip hi. Thuciam Thak in tua thupiak hong hilhcian hi. Topa’ thupiakte olno takin nuntakpih zawh hi lo hi. Hamsa mah ding hi. Bang hang hiam cihleh mawhna le cilesa’ deihna do ding hamsa hi ( 1Pet. 4:1). Ahi zongin a um mite tungah gualzawhna ding kamciam hong kipia hi. Hi mahtaleh Dawimangpa le a pawlte’n nasem ahih manin siatna a do den dingte i hi hi. A lungdamhuai thu in i puk kha zongin hong kinusia lo hi. Bang hang hiam cihleh eite aa dingin hong thuumsak Siampi Lian i nei hi (Heb. 7: 25).\nRomans 12: 1 sim in. Koi bangin gentehna tawh Khristian khat ii nunzia ding hong hilh hiam? Koi bangin Romans 12: 2 tawh kizom hiam?\nRomans 12: 1 in Thuciam Lui biakpiaknate siksan hi. Tua hunlai-in ganhing tawh biakpiakna kinei hi. Tu-in Khristiante in amau pumpi biakpiakna-in zang uh hen – ganhng bangin kithat ding hi lo-in, Ama aa dingin a nungta dingin hong hilh hi. Biakbuk ah biakpiakna dingin a kigo ding ganhing limtak sittel masa uh hi. Tua ganhing tungah melhemna khat peuh a kimuh leh biakpiakna dingin kizang lo hi. Bang hang hiam cihleh Pasian in poi-na khat a nei ganhing tawh piakbiakna deihlo hi.\nTua hi-in Khristiante zong i nuntakzia a siangtho ding, Pasian’ santham cing nunzia kisam hi. Tua dingin vangliatna kisam hi. Kuamah kicing kei taleh cihtak theihzah, hanciam theihzahin hanciam ding kisam hi.\n“Hih leitung mite gamtat bangin gamta kei unla, na lungsim uh thaksuaksak in na kikhel un” (Romans 12: 2). Khristian nunzia-ah a khangto nunzia pulaak hi. Khristian nunzia in a ngei bangin a nungta den ding i hi kei hi. A hoih zaw, a sang zaw-ah kalsuan toto ding kisam hi.” Martin Luther, Commentary on Romans, 167. A hoihzaw, a sang zaw ah kalsuan i cih in bang hiam?\nTu quarter sungin Thukham tawh kisai tampi i sin hi. Paul in Romans sungah zong thukham tawh kisai thu pulaak hi. Upna in Thukham beisak lo hi. Thukham zui napi, itna nei lo tampi om hi. Thukham in itna thu – Pasian itna le mite itna hi. Itna ka nei napi, a gamtat in itna pulaak lo gamtatna tampi om hi.\nRomans 12: 3 – 21 sim in. Koi bangin mi it thei ding i hiam?\n1Kor. 12, 13 mah bangin Paul in itna in Kha Siangtho gah hi, ci-in tawisang hi. Greek laimalin ‘agape’ in Pasian kiang pan hong pai itna pulaak hi. Pasian in itna hi (1John 4: 8). Itna in Pasian’ zia le tong pulaak hi. Itna nei cih ciangin Pasian in a hong it bangin mi it, Pasian’hong kep bangin mi nunna kem cihna hi. Itna in nuntakna sungah kimu thei ding hi. Kiniamkhiatna in itna bulpi khat hi. Itna sungah “Kihihsakna, kiphatsakna’ om lo hi (Rom. 12: 3). Ei le ei kiliansak lo-in midangte liansak zaw hi (Rom. 12:6). Ama pilna, theihna suanglo hi (Rom. 12: 16).\nKhrih mahmah in zong “Keima hakkol kisuan unla, ka kiangah hong kisin un. Bang hang hiam cihleh keimah in lungnemin a kiniamkhiat mi ka hi hi” ci hi (Matt. 11: 29). Khristiante in a kiniamkhiat pen dingte hi. Ahi zongin ki-en lehang tua bang hi lo, hehpih huai mahmah hi lo i hiam? Kiphatsakna tawh kidim hi lo i hiam? Diktang ding, hotkhiat ngah dingin Khrih tungah kingak kitangsapzia na phawk hiam? Amah bek mah in hong khel thei hi lo hiam? Mihing in amau nunzia amah le amahin khel thei lo hi. Tua hi leh bang kiphatsakpih ding, kisialhpih ding ding bang om hiam? Kisaktheihpih ding bang mah i nei kei hi. Pasian muhna banah midangte mai-ah kiliatsak nading omlo hi. Tua hi-in Paul hong hilh bangin nuntak ding kisam hi.\nRomans 12: 18 sim in. Koi bangin tua thute na nuntakpih hiam? Lai Siangtho hong hilh bangin a nungta ding kipuahphat ding na nei hiam?\nKHRISTIANTE LE KUMPITE\nRomans 13: 1-7 sim in. Ukna nei kumpi, u liante tawh kizopzia ding bang hong hilh hiam?\nPaul in kumpi ukna nei-te tawh kizopzia a pulaakin kumpi gilo, gammite it lo, a nungta Pasian a thei lo kumpi’ uk sung hi. A sawtlo-in Khristiante’n bawlsiatna nasia takin thuak uh hi. A taktakin Paul in tua kumpite’ thahna thuak hi. Tua bang kumpi gilo khut nuai-ah kumpi’ thupiak mang dingin Paul in hanthawn hi. Bang hang hiam cihleh Lai Siangtho in gam uk kumpi tawh kisai limgen mahmah hi. Tua bang ukna neihtheihna Pasian kiang pan hi.\nKhristiante in gam ki-ukna tawh kizui-in a nuntak ding uh kisam hi. Gammi hoih khat hih ding kisam hi. Ki-ukna nei lo cih pen Lai Siangtho tawh kituak lo hi. Ahi zongin Pasian in kumpi ki-ukna khempeuh hoihsa hi, cihna hi pah lo hi.\nPasian langpang kumpi tampi om hi. Hi taleh Khristiante in Pasian langpanna a hih kei nakleh kumpi thuneite’ ukna mang ding le panpih ding kisam hi. Tua hi-in kumpi’ thupiak khat peuhpeuh zuih ding ciangin Pasian tawh kituak hiam, kituak lo hiam, ci-in thungetna tawh hoih tak ngaihsut masak ding kisam hi. Kamsangte’ genkholhsa a om bangin Pasian tungah a citak mite’n kumpite’ bawlsiatna thuak ding uh hi (Mang. 13). Khristiante in koi koi ah i om zongin tua hun hong tunma kumpi’ thupiak zuih ding kisam hi.\n“Leitung kumpi uknate in Pasian kiang pan phalna tawh ukna nei hi, cih i thei hi. Thu-um mi khat in gam ki-ukna thukhunte hoihtak a zuih ciangin Pasian’ thupiak zui ahi hi. Ahi zongin tua gam thukhunte in Pasian tawh kituak lo ahih leh mihingte’ thupiak zuih sangin Pasian’ thupiak zuih ding hi zaw hi. Mihing’ thukhunte sangin Pasian Kammal in vanglian zaw hi. Gam thukhun tawh kituak lo kampau a kipan laigelhte kidop ding kisam hi. Hotkhiat nasep a khaktan thei kampau, laihawm tuamtuamte pelh kul hi.” Ellen G. White, The Acts of the Apostles, 69.\nKHAT LE KHAT KI-IT UN\n“Khat le khat ki-itna longal kuamah lei na kibasak kei un.Bang hang hiam cihleh midang a itte in thukham a zui khin ahi hi” (Romans 13: 8). Koi bangin hih thu na theitel hiam? Itna i neih teh Pasian thukham zuih kul nawn lo hi, cihna hiam?\nMualtung Thuhilhna a om bangin Paul in sepna khempeuh itna siksan ding, itna hangin sepna hi ding hi, ci-in hong hilh hi. Bang hang hiam cihleh Thukham in Pasian’ zia le tong pulaak hi. Pasian in itna hi. Tua hi-in mi a itte in thukham deihna kicingsak hi. Ahi zongin Khristian pawl khatte’ gen bang hi lo-in Paul in itna in thukham beisak lo ahihna pulaak hi. Thukham 10 in kipden hi. Bang hang hiam cihleh tua in mawhna hong theisak hi. Tu-in leitungah kua in mawhna omlam nial thei ding hiam? Ahi zongin itna lo-in kuamah in thukham nuntakpih thei lo hi. Singlamteh tungah Khrih a kilh mite amau le amau thukham a zui-in kingaihsun uh hi.\nPaul in itna tawh thukham nuntakpih tawh kisai-in bang gentehna pulaak hiam? Bang hang hi ding hiam? Romans 13: 9 , 10.\nItna kipulaak hun zandeuh hi lo hi. Kamsangte gen khempeuh in "nang le nang na ki-it bangin midangte zong it in” cih thupiak (Siam. 19:18) siksan hi. Tham lo-in Paul in Thuciam Lui siksanin Lungdamna Thu pulaak hi. Mi kimkhat in, Paul in thukham pawlkhat bek hilh hi, ci-in uh hi. Tua bang hi leh,\nKhristiante in nulepa zahtak kul nawn lo maw? milim bia thei maw? Tua bang hi lo hi. Paul in bang siksanin pulaak hiam cih kantel kisam hi. Paul in mimal khat le khat kizopna a pulaak hi bek a, Thukham bei hi, a ci hi lo hi (Sawl. 15:\n20; 1Thess. 1:9; 1John 5: 21). Tua banah Thuciam Thak gelhte in midangte itna in Pasian i itna hi, ci hi (Matt. 25: 40; 1John 4:20, 21).\nKoi bangin midang tawh na kizopzia in Pasian tawh na kizopzia pulaak hiam?. Kizopna-ah itna in bangzahin thupi hiam? Pasian in a hong it bangin koi bangin midangte it thei ding na hiam? Bang in hong dal hiam?\nTUNI IN HOTNA NI HI\n“Tuhun in bang hun hiam cih thei unla, ihmutna panin khanlawh hun mahmah ta ahihlam thei un. Bang hang hiam cihleh i upcil lai sangin eite hotkhiatna tu-in hong nai zawta hi” (Rom. 13: 11). Tu quarter sungin Paul in Rome pawlpi a laikhakte i sin hi. A diakdiakin Khrih hong sihna- Thuciam Thak siksanin, Rome pawlpi sunga om Jew le Gentile, upna le gamtatna tawh kisai thute i sin hi. A bulpi pen in koi bangin mawhnei mi khat in\nPasian mai-ah siantho-na le dikna ngah thei hiam cih thu hi. Thukham a siksan mite tungah Paul in thukham bulpi-in hotkhiatna thu hilh hi. Judaism biakna, Thuciam Lui in zong hehpihna bulphuh biakna hi-a, ahi zongin gamtatna, thukham bulpi sakna in siatna tampi hong tun hi. Tuhun pawlpi in tua bang siatna hong tun kik loh nading kidophuai hi lo hiam?\nRomans 13: 11 – 14 sim in. Paul in bang thupiang pulaak hiam? Koi bangin tua thu lamen ding i hiam?\nPaul in a ihmut thu-um mite a tho dingin hilh hi. Bang hang hiam cihleh\nJesuh hong pai kik ding hi. Hih thu kipulaak zawh kum 2000 val khin taleh, tua sangin a thupi zaw in Jesuh hong pai baihta ding lamenin ngak ding ahi hi. Eite lunghimawh ding thu in sihna tawh i kinai mah bangin Jesuh hong pai ding hun tawh i kinai mahmah hi. Mitphiat kalin a bei thei i nunna hong bei leh, kum 40, kum 400 cihte a si mite aa dingin bang mah kilamdanna om lo hi. Misite’n a khuaphawk theihkik hun ding uh Khrih hong pai hun hi ding hi. Nuntak huntom, Khrih hong pai ding hun hong nai zaw semsem hi. Paul in Nihvei Kumkikna tawh kisai Romans sungah tampi a pulaak loh hangin, Thessalonica, Korinthian pawlpite laikhaknate ah tampi pulaak hi.\nKhrih hong pai kik lo ding hi leh na khempeuh – lament, upna in a mawhna hi ding hi. Khrih hong pai kik ding hi, cih thu om kei leh upna tawh diktanna thu zong a mawkna suak lo ding hiam?\nKhrih hong pai leh, na nunzia na kikhel ding a om diam? Bang hang? Kikhel ding kisam hi, ci na hileh bang hangin tumahin kikhel lo ding na hiam? Bang in kilamdangsak hiam?\nNGAIHSUTBEH DING: “ Lai Siangtho in Pasian’deihna pulaak hi. Pasian Kammal thuman thute in Sangpen Pa’ genkhiat thute hi. Hih thuman a nuntakpih mi in nunna thak tawh a nungta mi hi. Khuaksa thak ngah hi lo-in mawhna khuamial, thuman theihlohna kihepkhiatsak hi zaw hi. “Lungtang thak kong pia ding hi,” cih kammal in “ngaihsutna thak” cihna hi. A kikhel lungtang thuman theitel dingin a nungta ding ahihlam kiphawk hi. Lai Siangtho tawh a nungta, thungetna tawh a mainawt mi in thuman theihtelna nei hi.\nPasian kiang a zuat manin lungsim ngaihsutna zong picing zaw tawh kibang hi.” Ellen G. White, My Life Today, 24.\n“Topa hong pai baihta ding hi. A hong pai ding kiginkholh kisam hi. A tatsa mite la dingin hong pai ding a, Amah i muh ding bang zahin lungdamhuai hiam? I ngak zawh sawt khin zo hi. I lametna kiam lo hi. Ama hoihna i mu tawntung ding hi. “ Inn tung ta” ci-in nakpi-in ka kap khia nuam hi. A tatsa mite tawntungin inn ah mang dingin, Khrih in vangliatna, minthanna tawh kidimin hih leitungah a hong pai ding hun nai mahmah hi.” Ellen G. White, Vol. 8., 253.\n1. Thursday ni-a dotnate na lawmte tawh kikum in. Na lawmte dawnnate zong ngai in. Koi bangin sang thei na hiam?\n2. Gammi hoih le Khristian mi hoih khat hih ding a haksat hun om hi. Pasian’ deihna bangin gamtatna le gam ki-ukna thukhun hong kituak kei leh, koi bangin na kalsuan diam? Koi zaw na zui diam? Tua bang hun ciangin bang hangin thungetna le limtak ngaihsutna kisam hiam? (Gam thukhun zui lo khempeuh humpi kua sung kidenna sam a hiam?\n3. Itna kihel lo thukham zuihna leh, lungsim takpi tawh Pasian le mite itna, koi in hamsa-zaw in na ngaihsun hiam? Ahih kei leh tua bang om thei kenteh ci-in na ngaihsun hiam? Bang hang?\n4. Tu quarter thusinna a zo ding i hih mah bangin Romans sung i sin thutawntungin bang hangin Kipuahphatna thupi hiam? Romans in bang thute umin, bang hangin um cih thu hong hilh hiam?


url: =Cope Topa leh Pau Cin Hau | Zomi Angvaan\nCope Topa leh Pau Cin Hau\nIh munmun panin minam ki vei ciat aa tuteng Zomi Nam group sung Pau Cin Hau lai cih thu hong thang mahmah in kenzong mimal muhna veina ka gennuam hi.\nPau Cin Hau lai cici ding ihih leh Zomibup a huamzo tam ci-ing. Cope Topa lai kici lo aa, Cope Topa'n Zomite adingin Zolai hong bawlsak i ci uh hi. Pau Cin Hau lai ih cihcih pen “Zolai” ci leng adikzaw tam ci-ing. Computer tawh Key Map Font hong bawlna uh ah “Key Map for Pau Cin Hau Fonts”, kici pen Zolai Fonts ci leng a tangzai zawtam ci kik ing. Cope Topa lai cihleh Cope Topa Fonts kici lo aiteh ka na ci hi. Pau Cin Hau in Zomibup laizat ding hong mu khia ahiam? ama zat bek dingin mu ahiam? A muhna sung thu ka thei cian kei hi. Cope Topa in Zomibup zat dingin hong bawlsak ahih manin Zolai a ci ih hiam. Zolai hong bawlsak mi nih ten Zomibup huam ding hong bawlsak penpen kuazaw hi ding hiam? Tu hunteh Computer tawh thu khat peuhpeuh manlang zaw in puah huai, zuunhuai laimal gawm thu a ki pat mipite'n ih muhna ih veina te olno tak in ki pulak thei-in ki tangko theita hi. Lailam tawh na sem nuamten thu tampi ni khat in zozo uh hi.\nGehtehna: Kham Za Cin leh Cin Sian Thangte in Kawlzang panin Zanglo kai dingin Lawi kaito uh hi. Tua Lawi pen Tuimang khuabup ading hilo ahih manin Kham Za Cin te Lawi cih bangin kisam hi. Tuimang khuabup ading hileh Tuimang Lawi kici ding hi. Zolai pen Pau Cin Hau Lai ih cih pen a hi ding mah hiam? Kei bangin ka telzo nai kei hi. Pau Cin Hau in Lai hong bawlna thute a ki cianin gen leh tangko huai mahmah kha ding hi.\nLaipian Lai a ci pawl om leuleu hi. Pau Cin Hau in biakna pawlpi hong pat khia pen Laipian pawlpi hi aa, Lai hong bawl khiat te Laipian Lai a ci ihiam? Laipian pawlpi adin zawhteh Lai hong pan khia maw cihte theinop huaisa ing.\nZomibup huam zat dingin Lai hong bawl khia ahihleh Laipian Lai, Pau Cin Hau Lai cici ding mah ihiam? Zomite adingin Lai hong bawl khia Pau Cin Hau ci-in, a bawl khiat lai pen Zolai ci leng a lemtang zaw diam ci-ing.\nPau Cin Hau hong bawl khiat pen Zolai ih cih thei khit teh a khangtohna ding leh a picin semsem ding ih deihleh ZCLS, ZOLUS, ZOLL.... cihte tawh mapang khoploh hong phamawh dingin lam-en ing. Laipian teng bek in thu hong neih in, amau teng bek in hong hanciam uhleh Zomibup in ki hamciam zolo kha dingin lam-en ing. Kum 2007 hiam khat in hih thu Zomi group te ah ka tangko ngei khin hi. Mizo ten Pau Cin Hau lai hong bawl khiatna hangin komau Lai hi ci-in UN lam-ah gen uh aa, Lai lam tawh kisai hamphatna tamsim ngah uh cih ki gen hi. Zosuan khempeuh ading hi taktak mah ei ih cihleh Pau Cin Hau lai, Laipian lai ih cihcih te ngaihsut huai kha ding hi.\nZogam sang kahna mun-ah ih sinsak ding ahih leh Pau Cin Hau lai ki sinta hi ci nawnlo in, Pau Cin Hau in Zomi te ading hong bawl khiat Zolai ki sinta hi ci leng hoih in ka lam-en hi.\nHih thute ban-ah minambup ading ahihleh mi masa laipil mipil makai te tawh zong thu leh la ki dotbawl leng hoih sem dingin ngaihsun ing( ki dot bawl kei uhteh cihna hilo hi). Ki pawlna khat bek in minambup ading thulela gelsuk ziauziau mawkleng ki pawlna dangten bang cih ngiahsut ding cih zong khinkhai huai kasa hi. Ih ki pumkhatna ding kei tumtak in ka lunggulhna thu hong sung khia hi-ing.


url: =Atamzaw thukimna ~ Lian Tuang :: ZOMI DAILY\nposted on 28 February 2018 at 9:42 am Lomkholna: Article, Liantuang\n1 Inn 120 kim a pha mualdawn ah Munnuam a kici khua khat om hi. Mualdawn ahih hangin singkum namkim po in khuahun nuam mahmah hi.\nKhuahun nuam in khua mun zong hoih mahmah a, ahih hangin tui hamsa citciat hi. Khuataw lam falong nihna pawl ah lui khat om a tua luitui ne uhi.\n2 Khuamite in tui hamsa sa lua in kikumkum uh a, khuakhal sunga I tuinek dingbeek a kicing ding tuibem khat khuakungah lam ni, tuksungin tuikhol ni. Puansawpna le kisilna bel khuataw lui mah zuan lai ni ci in kithukim uh a tua kum mah in tuibem lam in zo pah uhi.\nTuibem panin nek le dawn ding tui tawi uhi. Khuataw lui tuitawi hun tawh kilangdangin nuamtuam sa mahmah uh hi. Thukimna om sa mah bangin gamta uh ahih manin tua kum khuakhal sung khempeuh nektui ding tui olno takin a ngah uhi.\n3 Ahi zongin a kum kik lam ciangin mi pawlkhat in khat vei sunsun bangci zo sam dia ci in tuibem ah na kisilsim thei zel uhi. Upa makai pawlkhatte zong kisil bek hi loin a zi a tate in puan zong sawp thei lai uhi.\n4 Tua hangin khua sungah tui a zangsim mipite le tui a zangsim upa makaite langkhatah khuakhal hun tui hamsat ding a lung himawh mi pawl khatte kam kinialna ong om zelzel hi. Hih thu pen ong lian semsem a khuazangbup kilawh ta ahih manin meeting lianpi khat nei leuleu uh hi.\n5 Meeting sungah thugenna nei ciat uh hi. Papi khat ong dingto a, tuibem a dang khat I bawl zawh masiah kisilna le puansawpna pen a kuama ciat in khuataw lui ah pai tangtang zaw ni, tua hi keileh khuakhal ciangin I nektui ding lui ah I suk tawi kul ding hi ci hi.\nAdang khat ding to leuleu a, hih tuibem pen I vekpi a I lamsa hi a tangpi neihsa ahi hi. Aneituam om lo hi. Mi khempeuh in zat theih bangin zat ding hi lel hi. Tui abei leh zong lampi dang khat tawh vaihawm kik ding hi lel hi. Hih bangin mipi tuizat ding nangawn a hazate pen mi kheltatte, khua le tui itna neilote hi lel hi ci in thugen zuahzuah hi. Mipi in khut beng ziahziah hi.\n6 Tua ni in mipi atamzaw thukimna tawh thukhentatna khat nei leuleu uh hi. Tuibem sunga tui pen mi khempeuh in deih bangin kizang thei ding hi cih ahi hi.\n7 Thukhentatna om bangin mi khempeuh in tuibem tui kizang ziahziah pah a, tua kum tukguah a bei khit a sawt loin tuibem sunga tui zong ong beipah hiau hi.\nTuibem tui a bei ciangin mi khempeuh tuitawi in khuataw lam ah ni dang hunlai mah bangin kizui datdat kik leuleu uhi.\n(Hih thu a kikum ding hi leng nang na bangci ngaihsut a) Lian Tuang\nNext: Myanmar, Tanintharyi khuapi Myeik leh Bangkok kikal Direct vanleng kilengsak tading


url: =Na lumsim mang bangin omin lungkhamken - TUIMANG first TECHNOLOGY CENTER\nPosted by Tuimang Vangkhua on May 7, 2020 at 5:54am\nLeingtungbup ah covid 19 aom akipan in munkhenpeuh ah sih na tampi ah omhi. Lungkham sinkham leh mangbangin om kei in. Nat na kilawh ding lau-in inn kuan pih, Lawm leh gual, ahi zongin Pasian nasem aki pan kikih bawl in, Kua mah zong khut na ngawn kilet ding aki lau hi. A hi zongin Paian theihpih lo in apiang bang mah om lo hi, Amah pen ih gei ah aom den lam phawk ciat ni. Lungkham in ih om laitak in Jesu in kha muanna kongpia hi, Kei it na leh lainat na kongpia hi ci hi. Lei tung in sinkham na hong pia zongin ken hong pia lo ka hi kata aw ci hi. Pasian kha muan nanuai ah tawl dam tak in om ding hi hang, Tua pen ama deih na zong ahihi. Pasianin ih khasiangtho hong gum khin hi lo ahi hiam, Bang mah lau lo ding hi hang, Pasian in a singlam teh tungah hong tatkhiat na thupi in hampha hi lo ih hi hiam? Amah pen tawl dam na hongpia pa hilo ahi hiam. Ih tha leh ih ngal hat lo in ih nun tak na bei phial ding ahi zongin, Lau lo in kha muan na hong pia thei amah bek mah hi lo ahi hiam?\nIh lei nun na in natnate ngah mah leh zong, Tua sisan in nang hong tankhin peuh leh kakha muang lel hi aci ngam dingin ki gingkhol in, Isaiah 38:1 na sung en leng. Ezekel zong si ngam liangin aci nahi. asih ding lam zong ki theikhin hi. Hih covid 19 hangin kumpi-in lockdown mangkhin hi, Inn ah kiom cip gawp hi. Tua ahih manin inn kuan tampi takin hih bangin Pasian adingin hun nuam a ngah ding baih het lo kha mai dinghi. Tua hih manin ih inn kuan in amah bia in ih om theih alem pen hun ahi dingin ka lam en hi. Inn kuan in Pasian bia in hi leng ih ki sik kei penpen dinghi.\nTate thu hilh in hot khiat na ngah sak leng nu leh pa tavuan lian pen pen azo hi lo ding ihhi hiam. Tua bangin apat tah thei dingin nu leh pa zong a ki ging sa in aom thei dingin kha muanna ih neih kul ding ahihi. Bang hangin inn kuan sung IT napi in na tate Pasianthu pat tah sawmlo ding ih hi hiam. Tuni tunhun pen hun hoih pen ahihi. A sawt lo in na nun tak na in lei tung nu sia ngel2 dinghi. Na tate na nut siat ciangin amau te kha muang sa aom dingin nusia in la, Vangamah ni khat ni ciangin inn kuan kim in ih om theih na ding hun pen pen gel hun ahihi.Inn kuan sungah nu leh pa leh pen Pasian na sem bangin Topa hoih na ih gen theih hun ahihi, evan leh Mission na sep thei hunhi. Tua bangin sem thei ciat leng, Khua pih tuiphih leh pawlpi a dingin anawng kai sak mi ih hi kei dinghi. Kipanin la Pasian kiang kiko in, Ham sat na ih tuah taktak ciangin ih Pasian longal kua mah kiang lamet na om lo in ama kiang bek mah a ngen hi lo ih hi hiam.\nHih bangin nat na hoih lo hong omlai takin Mipil misiam siavuan leh Pasian na semte inzong Pasian kiang nat na pan suah tak na dingin ngen ciat hi, Pasian lo buang hong gumkhia zolo cih na ahi hi. Gun kuang sungah huihpi leh guahpi te ahat mahmah lai tak in akiang ah Pasian aom lo hi lo hi. Pasian Muan ding bek a ki sam ahi lamphawk kha lo ih hi hiam sanggam te aw, Anun ta Pasian bia lo te in a pasian uh abia zongin a dawng ding om lo hi. Ei Pasian in na ki sap na aw za denhi. Leitung ham sat nate aveng na dingin ih om na ciat panin thu ngen khawm ciat ding hi hang, Pata khasiang tho min tawh hong ngen le cin uh piak loh nei ding ka hiam ci hi. Tua pen phawk gige ding hi hang, Thu ngetna hong dawng ding leh kha muan na hongpia dingcih phawk sa in ngen ciat ding hihang, Matthai 18:20 sung simle cin bang ci ahi hiam, Lei tung abei zongin nang tawh kong omkhawm ding ci hi lo ahihiam, Tulai huih lak aleng lungno in mi lungsim la in nak lau sak mahmah hi. Lungkhamna nei peuh mah aw, Siavuan te dam sak ding adeih peuh mah aw dam na zatui ahi Pasian kiang na ki thawi ta peuh in amanhong damsak tek2 dinghi. Hih ka laigelh a sim akua mah peuh adam na hih leh zong a cina lua Pasian aphawk zo lo phial aomleh tua te ah dingin nget sak ding hi hang. Lawm hoih penpen Jesu ahih lam phawk ciat ding hi hang, Na kiangah om den ingh cih akiciam thu man pa mang ngilh kei ni aw..